Bercuti di Melaka serendah RM69 sahaja!

Tawaran itu merupakan antara yang terkandung menerusi kempen promosi ‘Melaka For Malaysian 1.0’ yang dilancarkan bermula 25 Mac hingga 31 Disember 2022.

EXCO Pelancongan Negeri Datuk Muhammad Jailani Khamis berkata, kempen tersebut diadakan bertujuan untuk memulihkan sektor pelancongan Melaka di samping menarik lebih ramai pelancong ke negeri ini.

Katanya, menerusi kempen itu, semua rakyat Malaysia berpeluang untuk bercuti di Melaka dengan pelbagai tawaran istimewa termasuk diskaun harga sehingga 50 peratus bagi premis penginapan dan tempat tumpuan pelancong.

“Selain itu, terdapat 40 premis penginapan pelancong yang memberikan diskaun sehingga 50 peratus yang boleh dinikmati pelancong, merangkumi hotel bertaraf 5 Bintang, hotel bajet, resort, chalet mahupun homestay.

“Tempat-tempat tarikan di Melaka juga menawarkan diskaun sehingga 50 peratus di mana para pelancong boleh menerokai Melaka dengan harga yang lebih berpatutan, selain terdapat tawaran pembelian tiket Beli 1 Percuma 1 yang perlu direbut sempena kempen ini.

“Kempen ini juga menawarkan baucar diskaun sehingga 30 peratus di 30 buah restoran dan kafé yang menyertai kempen Melaka For Malaysian 1.0 yang mana baucar ini boleh didapati di kaunter Tourism Melaka,” katanya.

Beliau berkata demikian dalam satu kenyataan selepas merasmikan Seminar dan Sesi Padanan Niaga Semarak Pelancongan Revitalise & Rejuvenate Melaka 2022, di sini, semalam.

Hadir sama, Pengerusi Lembaga Pengarah, Tourism Perak Management Berhad Datuk Mohamad Kamil Shafie’, Pengurus Besar Bahagian Promosi Pelancongan Melaka Sa’ari Basiron dan Pengurus Besar Tourism Perak Management Berhad Zuraida Md. Taib.

Muhammad Jailani berkata, sepanjang tahun lalu, Melaka telah menerima 2.67 juta pelancong di mana daripada jumlah tersebut seramai 154,014 pelancong Perak telah datang melancong ke negeri ini.

Katanya, bagi merealisasikan sasaran 5.6 juta pelancong tahun ini, kerajaan negeri telah mengatur telah mengatur Roadshow Festival Semarak Pelancongan Negeri Melaka di seluruh negara yang mana pembukaannya telah diadakan pada 25 – 27 Mac 2022 di JB City Square, Johor Bahru.

Program promosi juga diadakan di Perak pada 21 April dan akan diteruskan di Kuala Lumpur, Kedah, Perlis, Negeri Sembilan, Pahang, Kelantan, Sabah dan Sarawak.


Kumpulan Karangkraf penerima Anugerah Hawana 2022

MELAKA, 29 Mei – Kumpulan Karangkraf (Karangkraf) dipilih sebagai penerima Anugerah Hari Wartawan Nasional (HAWANA) 2022 pada majlis kemuncak sambutan HAWANA di sini hari ini.

Selepas dua tahun tidak diadakan kerana COVID-19, HAWANA 2022 yang berlangsung di negeri bersejarah itu menyaksikan Karangkraf yang berusia lebih 40 tahun membawa pulang trofi, sijil serta wang tunai RM10,000.

Antara kriteria untuk dipilih sebagai penerima anugerah itu adalah berdaftar dan menunjukkan hasil kerja cemerlang, kupasan isu yang mendalam, berkualiti serta berimpak pada tahun yang dinilai.

Selain berdaftar, ia juga mengamalkan tatakelola serta nilai kewartawanan yang baik, selain menyumbang kepada pembangunan industri kewartawanan dan media di negara ini, manakala hasil karya terlibat harus menyumbang kepada pembangunan insan, keamanan dan kesejahteraan sejagat.

Kumpulan Karangkraf membuat kemunculan pertama pada 1978 dengan Mingguan Kanak-kanak dan pada 1990, dan organisasi itu kemudiannya melebarkan skop perniagaan dengan penerbitan beberapa genre buku menerusi Alaf 21 dan Karya Bestari.

Pada 2006, kumpulan itu melahirkan akhbar kompak wilayah, Sinar Harian yang kemudiannya mencatat sejarah sebagai akhbar paling cepat berkembang di Malaysia.

Kini kumpulan media itu berdiri gah dalam industri dengan 13 keluaran majalah, penerbitan novel, percetakan, saluran media Internet dan pemberitaan akhbar.

Pada 2015, kumpulan itu memperkenalkan program Malaysia Ngaji disusuli Kempen World #QuranHour pada 2016 serta beberapa siri rantaian seperti Malaysia #QuranHour, Merdeka #QuranHour dan World #QuranConvention yang secara kumulatifnya merekodkan 2.475 bilion penyertaan.

Pada Februari 2021, inisiatif agresif membanteras rasuah diperkenalkan kumpulan itu menerusi #RasuahBusters membabitkan gabungan media, individu, pertubuhan serta syarikat swasta dengan kolaborasinya kini melibatkan 550 rakan strategik.

Anugerah HAWANA 2022 bertujuan mengiktiraf dan sebagai penghormatan kepada wartawan profesional, individu atau organisasi yang memberi sumbangan besar bukan sahaja dalam bidang kewartawanan tetapi dalam membentuk minda rakyat menerusi karya-karya dihasilkan.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia.

Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara.


Tindakan tegas terhadap pihak langgar SOP solat Aidiladha di Pulau Pinang – KDN

KUALA LUMPUR, 20 Julai – Kementerian Dalam Negeri (KDN) memberi jaminan tindakan tegas akan diambil terhadap individu yang melanggar prosedur operasi standard (SOP) ketika menunaikan solat sunat Aidiladha di Seberang Perai Tengah, Pulau Pinang, pagi tadi.

Menteri Dalam Negeri Datuk Seri Hamzah Zainudin berkata tindakan tegas juga akan diambil terhadap pihak yang menganjurkan majlis di kawasan terbuka tersebut seperti dipaparkan dalam video yang tular di media sosial.

Katanya Ibu Pejabat Polis Kontinjen Pulau Pinang dan Ibu Pejabat Polis Daerah Seberang Perai Tengah sudah memulakan siasatan terperinci terhadap video tular berkenaan.

“Ketua Polis Pulau Pinang (Datuk Mohd Shuhaily Mohd Zain) juga diminta untuk memberikan laporan serta penjelasan terperinci dengan segera berhubung penugasan anggota PDRM yang dipertanggungjawabkan untuk memantau pematuhan SOP di lapangan terutamanya semasa Aidiladha tahun ini.

Jabatan Imigresen turut diarahkan untuk tidak teragak-agak mengambil tindakan pengusiran di bawah Akta Imigresen 1959/63 sekiranya ia melibatkan warga asing,” katanya dalam satu kenyataan hari ini.

Hamzah menyeru orang awam untuk tidak mengeluarkan sebarang kenyataan menyentuh sensitiviti agama dan perkauman yang boleh mendatangkan ketidaktenteraman awam sementara siasatan dimuktamadkan.

Hari ini, tular sebuah klip video di media sosial memaparkan ratusan individu dipercayai menunaikan solat sunat Aidiladha di Taman Pelangi, Juru, Pulau Pinang.


Kebajikan Siswa Keluarga Malaysia bantu mahasiswa memerlukan – PM

PUTRAJAYA, 29 Okt – Perdana Menteri Datuk Seri Ismail Sabri Yaakob hari ini melancarkan Yayasan Kebajikan Siswa Keluarga Malaysia sebagai sebuah badan berperanan membantu golongan mahasiswa yang memerlukan.

Sebagai permulaan, beliau berkata kerajaan memperuntukkan dana sebanyak RM5 juta kepada yayasan tersebut, yang akan disalurkan menerusi Kementerian Kewangan sebagai tanda sokongan kerajaan bagi memastikan kelangsungan operasi serta matlamat penubuhannya tercapai.

“Badan ini akan berkolaborasi dengan kesemua saluran bantuan dan yayasan sedia ada di institusi pengajian tinggi (IPT) bagi memudahkan bantuan disalurkan kepada mahasiswa yang memerlukan bantuan.

“Sehubungan itu, saya mengingatkan kepada agensi dan pihak yang terlibat agar permudahkan dan percepatkanlah sebarang permohonan lengkap yang diterima daripada mahasiswa supaya bantuan dapat disalurkan segera kepada mereka,” katanya.

Berucap pada majlis pelancaran yayasan tersebut secara maya di Facebook rasmi Kementerian Pengajian Tinggi (KPT), Ismail Sabri menegaskan penubuhan yayasan itu menjadi bukti keprihatinan kerajaan terhadap kebajikan mahasiswa seperti terkandung dalam konsep Keluarga Malaysia iaitu Keterangkuman, Kebersamaan dan Kesyukuran.

Majlis tersebut turut dihadiri Menteri Pengajian Tinggi Datuk Seri Dr Noraini Ahmad dan Menteri Kewangan Tengku Datuk Seri Zafrul Tengku Abdul Aziz.

Susulan penubuhan yayasan berkenaan, Ismail Sabri berharap pengurusan dan penyelarasan hal ehwal kebajikan mahasiswa menjadi lebih bersepadu dengan penglibatan semua pihak sekali gus menterjemahkan konsep Keluarga Malaysia

Memperincikan mengenai Yayasan Kebajikan Siswa Keluarga Malaysia, Ismail Sabri berkata yayasan berstatus badan rasmi peringkat nasional itu ditubuhkan di bawah Akta 258 dan dikawal selia Bahagian Hal Ehwal Undang-Undang Jabatan Perdana Menteri.

Beliau turut menyeru Majlis Perwakilan Pelajar dan mahasiswa supaya menjalankan tanggungjawab dalam memastikan tiada rakan mahasiswa mereka yang memerlukan tercicir daripada menerima bantuan.

“Sebagaimana dalam sebuah keluarga, setiap ahli yang susah, perlu dibantu bersama-sama dan nilai-nilai murni ini juga perlu diamalkan setiap mahasiswa. Amat mustahak bagi setiap mahasiswa melihat rakan-rakan sebagai sebuah keluarga besar yang saling memerlukan,” katanya.

Beliau berkata sebelum yayasan itu ditubuhkan, kerajaan memperkenalkan beberapa bantuan kepada mahasiswa sepanjang negara dilanda pandemik COVID-19 antaranya Bantuan Pelan Data B40 melibatkan peruntukan RM24 juta dengan memberi manfaat kepada lebih 300,000 mahasiswa dan Bantuan Peranti B40 yang diberikan secara bersasar kepada hampir 9,000 mahasiswa menerusi peruntukan RM13 juta.

“Terkini, kerajaan menyalurkan Sumbangan e-Tunai kepada mahasiswa berumur antara 18 hingga 20 tahun menerusi Program e-Belia,” katanya dan menambah bahawa bantuan tersebut sebagai tanda kecaknaan kerajaan bagi meringankan beban aktiviti pengajaran dan pembelajaran warga kampus.

Menyifatkan mahasiswa sebagai entiti terpenting di sisi kerajaan dalam menentukan kepimpinan masa depan Keluarga Malaysia, beliau menyeru 1.2 juta golongan mahasiswa di negara ini agar menggenggam erat prinsip kebersamaan tanpa mengira agama dan bangsa.- BERNAMA


Mayat bayi ditemukan dalam tong kitar semula

KUALA LUMPUR 18 Sept –  Mayat bayi ditemukan orang awam dalam tong kitar semula di Jalan Persiaran Seri Putra 2, Bandar Seri Putra, Bangi, semalam.

BH Online melaporkan, pihak polis menerima maklumat berhubung kejadian itu daripada pekerja syarikat kitar semula yang menemui mayat bayi dalam plastik, pada jam 4.41 petang.

Ketua Polis Daerah Kajang, Asisten Komisioner Mohd Zaid Hassan, berkata siasatan awal mendapati pekerja itu sedang mengumpul barang kitar semula ketika menemui bungkusan plastik berkenaan.

“Bungkusan yang berbau busuk itu kemudian dibuka yang membawa kepada penemuan mayat bayi dibalut dengan kain,” katanya dalam kenyataan malam tadi.


Covid-19: Risiko penularan wabak di PSS banjir

KUALA LUMPUR 15 Julai – Keadaan penghuni yang ramai di pusat penempatan sementara (PPS) berikutan bencana banjir boleh membawa risiko penularan jangkitan COVID-19 dalam kalangan mangsa dan petugas.

Ketua Pengarah Kesihatan Datuk Dr Noor Hisham Abdullah berkata setakat ini, sebanyak 18 PPS telah dibuka di tujuh daerah dan menempatkan seramai 1,267 mangsa daripada 303 keluarga.

“Justeru itu, langkah-langkah pencegahan COVID-19 di PPS perlu diamalkan dan diberi perhatian oleh semua penghuni dan agensi yang bertanggungjawab dalam pengurusan serta kebajikan mangsa di PPS.  Amalan seperti penjarakan sosial yang selamat, mencuci tangan dengan air dan sabun, etika batuk dan bersin perlu diamalkan sepanjang masa.

“Penghuni dan petugas juga dinasihatkan supaya mengamalkan 3W dan mengelakkan 3S iaitu kawasan yang sesak, sempit dan sembang dengan jarak yang dekat sepanjang masa di PPS,” menurutnya dalam kenyataan hari ini.

Jabatan Meteorologi Malaysia telah menyatakan negara sedang mengalami cuaca lembap dari semasa ke semasa dan dijangka berterusan sehingga hujung Julai ini, dengan banjir kilat berlaku di beberapa kawasan di Johor, Pahang, Selangor dan Melaka, menyebabkan PPS dibuka bagi menempatkan mangsa banjir di kawasan terjejas.


1,000 peserta berbasikal keliling Melaka esok

Beliau berkata, penganjuran pertama dengan kerjasama Yayasan Generasi Malaysia itu dianggap sebagai satu permulaan dalam usaha mengangkat sukan berbasikal di Negeri Melaka agar setaraf Le Tour de Langkawi (LTDL).

“Berbeza dengan LTDL Miten 2022 ini turut melibatkan peserta amatur berusia 18 hingga 45 tahun. Peserta antarabangsa pula membabitkan penunggang dari Singapura, Indonesia, Brunei, Australia, Korea dan India mengambil bahagian dalam kategori ‘race’ serta ‘endurance’.

“Acara kali ini dibantu lebih 300 petugas pelbagai agensi kerajaan termasuk Polis Diraja Malaysia (PDRM) dan Jabatan Kerja Raya (JKR),” katanya ketika ditemui pada perasmian program di Tempat Meletak Kenderaan Stadium Hang Jebat, di sini, hari ini.

Program dijadual berlangsung sehingga esok menyaksikan pelepasan acara berbasikal pada jam 7.30 pagi oleh Exco Pembangunan Belia, Sukan dan Badan Bukan Kerajaan (NGO) negeri, VP Shanmugam.


Aliran trafik lebuh raya utama lancar setakat tengah hari tadi

“Trafik bergerak perlahan di Lebuhraya Utara Selatan (PLUS) arah utara di Pulau Pinang dari Juru menuju ke Perai dan trafik juga perlahan di Johor dari Bukit Gambir menuju ke Pagoh arah selatan akibat kemalangan,” katanya ketika dihubungi Bernama.

Bagaimanapun keadaan dijangka berubah petang nanti berikutan orang ramai pulang ke kampung halaman masing-masing bagi menyambut Hari Raya Aidilfitri. – BERNAMA


Keputusan permohonan Najib gantung prosiding kes saman SRC pada 22 Feb

KUALA LUMPUR, 17 Feb – Mahkamah Tinggi di sini hari ini menetapkan 22 Feb untuk keputusan permohonan Datuk Seri Najib Tun Razak bagi menggantung prosiding saman sivil SRC International Sdn Bhd terhadap beliau membabitkan dana US$1.18 bilion.

Hakim Datuk Ahmad Fairuz Zainol Abidin menetapkan tarikh itu selepas mendengar hujahan daripada peguam Harvinderjit Singh yang mewakili bekas perdana menteri itu dan Datuk DP Naban yang mewakili SRC, subsidiari 1Malaysia Development Berhad (1MDB).

Saman itu berhubung dakwaan melakukan pecah amanah jenayah dan melanggar kewajipan statutori berhubung pinjaman RM4 bilion Kumpulan Wang Persaraan (Diperbadankan)(KWAP) kepada SRC.

Dalam prosiding, Harvinderjit berhujah bahawa anak guamnya mahu saman itu digantung, sehingga selesai sepenuhnya kes jenayah membabitkan RM42 juta dana SRC, yang berada di peringkat akhir di Mahkamah Persekutuan serta tiga pertuduhan pengubahan wang haram membabitkan RM27 juta dana syarikat itu di Mahkamah Tinggi di sini.

Beliau berkata penangguhan prosiding ini sementara menunggu penyelesaian akhir perlu dibenarkan atas alasan untuk mengelak keputusan yang bercanggah apabila persoalan atau isu adalah serupa, serta untuk memastikan tiada gangguan terhadap prosiding jenayah yang belum selesai.

Sementara itu, Naban yang membantah perkara itu berkata berdasarkan kajiannya, tiada kes dilaporkan melibatkan kes jenayah di peringkat rayuan yang belum selesai menyebabkan prosiding sivil ditangguhkan.

“Seperti yang ditegaskan oleh rakan saya, beliau (Najib) telah memberikan keterangan, dia kini berada di Mahkamah Rayuan dan mahu membawa lebih banyak bukti, jadi hak berdiam diri tidak akan terjejas. Justeru, permohonan ini perlu ditolak dengan kos,” katanya.

Pada 7 Mei lepas, SRC di bawah pengurusan baharu telah memulakan tindakan perundangan terhadap Najib dan beberapa bekas pengarahnya iaitu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil dan Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

SRC yang kini dimiliki sepenuhnya oleh Menteri Kewangan (Diperbadankan) (MKD), menuntut ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.

Pada 7 Dis lepas, Mahkamah Rayuan mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC setelah menolak rayuannya terhadap keputusan Mahkamah Tinggi pada 28 Julai 2020.


Pencarum Perkeso bekerja sendiri sangat rendah

PENGKALAN BATU 16 Mac – Pertubuhan Keselamatan Sosial (Perkeso) Melaka merekodkan hanya seramai 8,600 individu bekerja sendiri mencarum dibawah Akta Keselamatan Sosial Pekerjaan Sendiri 2017 (Akta 789).

Pengarahnya Abd Razak Omar berkata, angka itu menunjukkan kesedaran individu bekerja sendiri mengenai kepentingan mencarum bertujuan untuk melindungi diri mereka masih rendah.

“Mereka ini belum mendapat kesedaran sepenuhnya, kalau mencarum dan ditimpa musibah pencarum anda dilindungi,” katanya pada sidang media selepas menyampaikan faedah kepada Chong Lai Ling, 54, balu mendiang Cheah Chong Leong yang meninggal dunia pada 8 Disember lalu akibat kemalangan jalan raya di Jalan Gajah Berang.

Majlis penyerahan berlangsung di Pangsapuri Kenanga, Taman Kenanga, Bachang, di sini, semalam, turut dihadiri anak perempuan mendiang Chong Leong, Cheah Xiong Yu, 16.

Terdahulu Abd Razak menyampaikan Faedah Orang Tanggungan berjumlah RM945 sebulan kepada Lai Ling selain Faedah Pengurusan Mayat secara ‘one-off’ sebanyak RM2,000.


94.5 peratus populasi dewasa lengkap divaksinasi

Sejumlah 113,547 dos suntikan vaksin telah diberikan semalam melibatkan 94,354 suntikan dos lengkap dan 11,016 suntikan dos pertama menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 48,944,761.

Setakat semalam juga, sebanyak 1,533,774  atau 48.7 peratus individu bagi golongan remaja berusia 12 hingga 17 tahun telah lengkap vaksin manakala 80.9 peratus atau 2,547,162 individu telah menerima sekurang-kurangnya satu dos vaksin.


Tewaskan JDT mampu jadi penawar duka MU

KRUBONG 6 Okt. – Selepas tewas dua aksi berturut-turut sebelum ini, Melaka United (MU) sedia bangkit kembali untuk mencipta kemenangan dalam perlawanan terakhir Liga Super 2020 menentang Johor Darul Ta’zim (JDT) di Stadium Hang Jebat, Sabtu ini.

Ketua Jurulatih Melaka United Zainal Abidin Hassan berkata, meskipun lawannya itu berstatus juara tujuh kali, namun beliau percaya dengan kemampuan anak buahnya untuk mencipta kejutan.

“Bagi saya, saya berharap Melaka dapat menebus kembali kekecewaan dalam perlawanan sebelum ini. Saya sedar kami bakal ditentang pasukan juara, tapi saya yakin bola itu bulat.

“Sebelum ini pun saya sudah buat empat pertukaran dalam kesebelasan utama. Saya percaya kepada pasukan dan bagi saya setiap pemain menunjukkan prestasi yang baik sama ada diletakkan sebagai kesebelasan utama mahupun pemain gantian.


284 lokasi seluruh negara disanitasi besar-besaran – Zuraida

KUALA LUMPUR, 29 Mei – Sebanyak 284 lokasi di seluruh negara disanitasi secara besar-besaran selama dua hari bermula hari ini, susulan peningkatan mendadak kes baharu COVID-19 di Malaysia, kata Menteri Perumahan dan Kerajaan Tempatan Datuk Zuraida Kamaruddin.

Zuraida berkata operasi itu merupakan satu inisiatif kementeriannya melalui Jabatan Bomba dan Penyelamat Malaysia (JBPM), selain turut memfokuskan operasi di Selangor yang terus mencatatkan kes harian tertinggi.

“Memandangkan Selangor menjadi tempat punca ekonomi negara kita, (operasi) ini adalah satu usaha yang kita harapkan akan memberi kesan untuk mengurangkan penularan wabak COVID-19 di negeri ini,” katanya kepada pemberita selepas meninjau operasi sanitasi JBPM di satu daripada lokaliti zon merah di sini hari ini.

Mengulas lanjut, Zuraida berkata bermula Mac tahun lepas hingga hari ini, sebanyak 25,252 operasi sanitasi telah dilaksanakan yang merangkumi 156 zon iaitu 120 zon merah, 14 zon jingga, 15 zon kuning dan tujuh zon hijau mengikut pengkelasan Pejabat Kesihatan Daerah (PKD) yang ditetapkan oleh Kementerian Kesihatan (KKM).

Dalam perkembangan lain, Zuraida berkata setakat semalam, seramai 2,702 pegawai bomba telah menjalani saringan COVID-19 dan daripada jumlah itu, seramai 16 pegawai telah disahkan positif wabak COVID-19, 96 pegawai dikategorikan sebagai pesakit dalam siasatan (PUI), 89 pegawai di bawah pesakit dalam pengawasan (PUS) dan seorang pegawai meninggal dunia akibat wabak itu.- BERNAMA


APM siap siaga hadapi kemungkinan banjir luar jangka

Ketua Pesuruhjaya APM Aminurrahim Mohamed berkata agensi itu mempunyai 4,000 anggota yang boleh digerakkan dalam tempoh 24 jam selain 30,000 anggota di seluruh negara yang turut bersedia menghadapi sebarang kemungkinan.

“Secara umumnya sebelum ini kita dah kenal pasti ‘hotspot’ yang kita jangka akan berlaku banjir ketika Monsun Timur Laut tetapi sangat sukar untuk kita ramalkan secara tepat kali ini, cuma kita perlu lebih berjaga-jaga di semua negeri apabila Jabatan Meteorologi (MetMalaysia) meramalkan berkali-kali mengenainya.

“Sepertimana tahun lepas, kita letakkan aset kita di kawasan Pantai Timur… rupanya berlaku banjir di Pantai Barat seperti di Selangor, biasanya kalau ikut dulu-dulu punya trend ia akan berlaku di sebelah Pantai Timur dan akan berakhir dekat Borneo, Sabah dan Sarawak, biasanya begitu,” katanya kepada pemberita di sini hari ini.

MetMalaysia hari ini mengeluarkan kenyataan memaklumkan hampir semua negeri di Semenanjung serta Sabah dan Sarawak bakal berdepan dengan cuaca tidak menentu apabila taburan hujan yang lebih kerap diramalkan bakal berlanjutan hingga Februari depan.

Sementara itu, Aminurrahim berkata APM telah menerima peruntukan berjumlah RM84.45 juta menerusi Rancangan Malaysia Ke-12 yang digunakan bagi mendapatkan aset tertentu untuk memastikan penugasan agensi itu berjalan lancar.

“Selain itu, perolehan aset turut membabitkan 100 ambulans pacuan empat roda, 46 kenderaan operasi, kenderaan pacuan empat roda dan dua kren pengangkat,” katanya.

Terdahulu Aminurrahim menghadiri Majlis Menandatangani Nota Persefahaman (NOU) bagi pembangunan Civil Defence Auxiliary Action System (CDAS) antara APM dan Lembaga Zakat Negeri Kedah (LZNK).

CDAS merupakan sistem pengkalan data yang dibangunkan hasil kerjasama APM dengan LZNK untuk pengurusan bantuan bencana agar pelaksanaannya lebih berkesan dan sistematik. – BERNAMA


Leuze Jerman pilih Malaysia untuk bangunkan kilang pertama di ASEAN

KUALA LUMPUR 22 Feb. – Malaysia telah dikenalpasti sebagai lokasi pilihan syarikat dari Jerman, Leuze electronic GmbH + co. KG, untuk menubuhkan kilang pengeluaran sensor optik pertamanya di Asia Tenggara.

Lembaga Pembangunan Pelaburan Malaysia (MIDA) berkata, Leuze membuat pengumuman rasmi pembukaan kilang baharunya di Melaka pada bulan lepas dan kini dalam fasa pembinaan yang pesat.

Ketua Pegawai Eksekutif MIDA, Datuk Azman Mahmud dalam satu kenyataan berkata keputusan syarikat itu untuk berpindah ke Malaysia bagi pengembangan perniagaannya menyatakan bahawa ia amat yakin dengan negara ini.

MIDA telah memulakan hubungan pertama dengan Leuze pada Disember 2018 dan sejak itu ia terlibat dengan pasukan syarikat untuk memudahkan peruntukan projek berkenaan, terutamanya dalam mendapatkan kelulusan lesen yang diperlukan.

“Pencapaian terpenting dalam aktiviti Leuze di Malaysia pastinya selari dengan hasrat kerajaan untuk mengubah Malaysia menjadi sebuah negara berasaskan teknologi tinggi dan berpengetahuan luas.

“Era baharu elektronik sedang muncul di peringkat global dan MIDA berada di barisan hadapan teknologi kerana Leuze akan membawa masuk produk sensor melangkaui sempadan dan teknologi baharu ke dalam negara,” katanya.

Azman berkata kerajaan akan memastikan Malaysia kekal sebagai lokasi pelaburan pilihan dengan persekitaran yang menggalakkan bagi pelaburan berkualiti dan MIDA sentiasa berusaha menarik lebih banyak pelaburan baharu dalam bidang teknologi serta inovasi untuk meletakkan Malaysia sebagai peneraju pembuatan di Asia.

Menurut Pengarah Operasi Projek Global dan Pengurus Projek Leuze, Sebastian Raible, Melaka dipilih sebagai tapak pengeluaran baharu memandangkan ia mempunyai aliran tenaga kerja yang cemerlang di rantau ini dengan universiti yang mantap serta industri elektronik yang berkembang maju.

“Kilang baharu ini akan beroperasi sebagai Leuze Electronic Malaysia Sdn Bhd, anak syarikat milik penuh kumpulan itu dan akan menghasilkan sensor untuk pasaran Asia yang agak lumayan.

“Kilang ini sedang dibina di atas tapak yang merangkumi lebih 17,000 meter persegi dan bangunan pertama kilang dianggarkan siap menjelang suku pertama 2022.

“Dengan jumlah ruang lantai boleh guna di bawah 7,000 meter persegi dalam fasa pengembangan pertama, kilang ini memerlukan 150 hingga 200 pekerja,” katanya lagi.


Lelaki lemas, rakan hilang ketika mandi di Pantai Batu Layar

JOHOR BAHRU 23 Mac – Kegembiraan dua sahabat bermandi-manda di Pantai Batu Layar dekat Kota Tinggi hari ini bertukar tragedi apabila seorang daripada mereka lemas, manakala seorang lagi dilaporkan hilang, dikhuatiri turut lemas.

Komander Operasi Balai Bomba dan Penyelamat Sebana Cove Penolong Penguasa Bomba Mohd Khairul Sufian Dahari berkata mayat Muhamad Hariz Farhat Omar, 23, ditemukan tersangkut di celah batu kira-kira 30 meter dari pantai oleh orang awam pada 11.16 pagi dan dihantar ke Hospital Kota Tinggi untuk tindakan lanjut.

Rakannya, Muhammad Hibatullah Hakim Razak, 23, pula masih belum dijumpai dan operasi pencarian diteruskan di pesisir pantai dengan dibantu aset Pasukan Polis Marin dan Agensi Penguatkuasaan Maritim Malaysia.

Menurut Mohd Khairul Sufian, pihaknya menerima panggilan kecemasan pada 10.59 pagi sebelum 19 anggota termasuk Pasukan Penyelamat Di Air digegaskan ke lokasi.


27 mangsa banjir masih di dua PPS di Selangor dan Melaka

KUALA LUMPUR, 13 Mac – Seramai 27 mangsa banjir daripada tujuh keluarga masih ditempatkan di dua pusat pemindahan sementara (PPS) di Selangor dan Melaka setakat pagi ini.

Menurut laporan Pusat Kawalan Bencana Negara (NDCC) Agensi Pengurusan Bencana Negara (NADMA) yang dikeluarkan pada 8 pagi ini, 13 mangsa daripada empat keluarga masih berada di PPS  Dewan Orang Ramai Kampung Bukit Changgang, Kuala Langat, Selangor yang dibuka sejak 8 Mac lepas.

Di Melaka 14 mangsa daripada tiga keluarga pula masih berada di PPS Sekolah Kebangsaan (SK) Parit Penghulu, daerah Jasin, yang dibuka juga sejak 8 Mac.


Pejuang sedia kerjasama dengan parti lain selepas PRN Johor

BATU PAHAT 26 Feb – Parti Pejuang Tanah Air (Pejuang) sedia bekerjasama dengan parti lain selepas Pilihan Raya Negeri (PRN) Johor.

Presiden Pejuang Datuk Seri Mukhriz Mahathir berkata dalam membentuk kerajaan di Malaysia, langkah itu perlu demi perpaduan dalam kalangan masyarakat pelbagai kaum, agama serta budaya dan parti tersebut ‘hanya mempunyai satu bangsa iaitu Melayu.’

“Pejuang bertanding di 42 kerusi, mahu tak mahu sesebuah kerajaan yang ditubuh mestilah ada campuran wakil semua kaum dan itu tak datang daripada kami, jadi kita kena cari satu kesepakatan dengan pihak lain,” katanya kepada pemberita selepas Program Presiden Pejuang bersama calon di Rengit hari ini.

Ditanya mengenai keyakinan Pejuang yang pertama kali bertanding dan menampilkan calon muka baharu, Mukhriz berkata PRN Johor merupakan platform untuk memperkenal parti itu kepada pengundi.

“Apa yang penting, kita nak kenalkan parti dan calon kepada pengundi. Pengundi muda perlu didedahkan kepada proses kematangan dalam politik, kalau tak dedahkan, sampai bila mereka nak berpengalaman,” katanya.


Polis tumpaskan cubaan seludup dadah RM1 juta guna kurier, kargo KLIA

SEPANG, 19 Mei – Polis berjaya menumpaskan cubaan menyeludup dadah jenis syabu dari Lembah Klang ke Sabah dan Sarawak, melalui perkhidmatan kurier dan kargo di Lapangan Terbang Antarabangsa Kuala Lumpur (KLIA) dalam dua kes berasingan, bulan ini.

Ketua Polis Daerah KLIA ACP Imran Abd Rahman dalam sidang media di sini hari ini berkata dadah jenis syabu seberat 28 kilogram (kg), yang dianggarkan bernilai RM1 juta itu dirampas di kawasan Kompleks Kargo KLIA pada 8 dan 11 Mei lepas.

Dalam kes 8 Mei, polis menemui 3kg dadah disorok dalam satu unit ketuhar gelombang mikro dipercayai untuk dihantar ke Tawau, Sabah, manakala pada 11 Mei pula, dadah seberat 25kg ditemui disorokkan dalam dua unit alat pembesar suara, untuk dihantar ke Tawau dan Kuching, Sarawak.

Imran berkata pihaknya telah menggagalkan beberapa cubaan menyeludup dadah melalui Kompleks Kargo KLIA yang dianggarkan 56kg bernilai RM2 juta, sejak awal tahun ini – BERNAMA


Festival makanan, buah-buahan Melaka tarik pelancong

BANDA HILIR 6 Ogos – Penganjuran Magical Melaka Food & Fruit Fest 2022 dilihat mampu meningkatkan kedatangan pelancong domestik ke Melaka.

Timbalan Menteri Pelancongan, Kesenian dan Budaya, Datuk Seri Dr Santhara J.P berkata, penganjuran program festival itu adalah antara usaha Tourism Malaysia bagi menarik serta meningkatkan kedatangan pelancong.

“Program ini diharap dapat merancakkan semula aktiviti pelancongan domestik serta memberi peluang kepada pengunjung yang datang bercuti ke Melaka untuk menyaksikan Magic of The Night.

“Selain menarik kedatangan pelancong domestik ke Melaka ia dapat memasarkan hasil keluaran makanan serta produk buah-buahan tempatan khususnya durian yang menjadi fokus dalam acara ini,” katanya.

Hadir sama, Ketua Menteri Melaka Datuk Seri Utama Sulaiman Md Ali dan Exco Pelancongan, Warisan dan Kebudayaan negeri Datuk Muhammad Jailani Khamis.

Sementara itu, Muhamad Jailani berkata, replika gergasi durian yang dipamerkan di hadapan Galeri Warisan Kota Melaka yang menerima pengiktirafan Malaysia Book of Records sebagai replika terbesar di Malaysia.

“Replika itu tidak membabitkan pembinaan kekal sekaligus tidak menjejaskan kawasan UNESCO kerana sebelum dikeputusan diletakkan disitu semua faktor sudah diambil kira,” katanya.


Ikhlas AirAsia sasar kumpul RM1 juta, bantu komuniti terjejas

KUALA LUMPUR 4 Julai – Cabang perniagaan mesra Muslim Airasia Digital, IKHLAS, menyasarkan untuk mengumpul sehingga RM1 juta melalui inisiatif derma awam baharunya.

Inisiatif Bantuan Kecemasan Perintah Kawalan Pergerakan Diperketatkan (PKPD) IKHLAS ini bertujuan untuk membantu komuniti yang terjejas dalam tempoh PKPD di Kuala Lumpur dan Selangor.

Ketua IKHLAS, Ikhlas Kamarudin berkata syarikat telah melancarkan inisiatif derma awam ini dua hari lepas dan setakat ini telah berjaya mengumpul lebih RM500,000 melalui perkhidmatan Sedekah bagi inisiatif ini.

“Kami berharap dapat mencapai sasaran kami sebanyak RM1 juta untuk membantu lebih 10,000 keluarga dan 7,000 individu, selain menyokong perniagaan tempatan dan penunggang perkhidmatan penghantaran.

Sejak ditubuhkan pada tahun lepas, perkhidmatan sedekah IKHLAS telah mengumpul lebih RM2.5 juta dana yang telah membantu lebih 25,000 buah keluarga.

Inisiatif derma awam dalam talian ini juga telah membantu pelbagai komuniti melalui kempen bantuan khas seperti IKHLAS untuk Sabah, IKHLAS untuk Palestin dan bantuan yang dijalankan pada setiap minggu di seluruh negara.


KPM perlu jalin kerjasama dengan kumpulan pelbagai latar belakang – Radzi

KUALA LUMPUR, 24 September – Kementerian Pendidikan (KPM) mestilah bekerjasama dengan pelbagai kumpulan sokongan bagi memastikan kemajuan sistem pendidikan negara, kata Menteri Kanan Pendidikan Datuk Dr Radzi Jidin.

Beliau berkata sektor pendidikan tidak seharusnya mendiskriminasi berdasarkan latar belakang, supaya lebih banyak bilangan dan kepelbagaian idea boleh dimanfaatkan untuk menambah baik sektor itu.

“Ketika ada sesetengah orang yang mengatakan pendidikan kita ke belakang, saya terus mengatakan bahawa kita tidak ke belakang, tetapi kita dalam keadaan stagnant (tiada pergerakan) untuk beberapa tahun kebelakangan ini.

“Kami sebagai satu kementerian tidak boleh melakukannya sendiri. Kami memerlukan sokongan dari semua pihak di luar sana yang mahu bekerjasama dengan kami,” katanya ketika berucap pada Sambutan Ulang Tahun Teach for Malaysia (TFM) Ke-10, di sini hari ini.

Radzi berkata TFM telah melaksanakan usaha yang baik untuk 10 tahun ini dengan mewujudkan kerjasama dengan 893 sekolah di setiap negeri dengan merekrut, melatih dan menempatkan ratusan guru di sekolah-sekolah berkenaan, sekali gus menyumbang kepada pembangunan pendidikan negara.

Beliau berkata terdapat lebih lima juta pelajar di seluruh negara melibatkan kira-kira 10,000 buah sekolah dengan lebih 500,000 orang guru yang membentuk ekosistem pendidikan yang kompleks.

“Kami (pihak kementerian) mempunyai sekolah dari Perlis ke Sabah, di kawasan luar bandar dan bandar serta kawasan terpencil dan kami mempunyai guru dari semua latar belakang,” katanya.

Sementara itu, Pengerusi dan Pengasas TFM Tunku Ali Redhauddin Tuanku Muhriz menzahirkan kegembiraan baginda terhadap kemajuan yang telah dicapai organisasi itu, yang telah berkembang sebagai satu gerakan dengan 474 orang pemimpin kompeten yang berusaha ke arah menamatkan ketidaksamaan pendidikan.


Harga ‘runtuh’, durian kayangan jadi buruan

AYER MOLEK 2 Jun – Harga semasa yang murah menyebabkan durian kayangan seperti musang king, ioi dan udang merah, kini menjadi buruan ramai peminat raja buah itu.

Peniaga Mohd Aiman Nasri, 23, berkata, lambakan bekalan dalam pasaran menyebabkan harga durian berkenaan turun sekali ganda atau 30 peratus lebih murah berbanding biasa.

Katanya meskipun berlaku lambakan, situasi itu dianggap sebagai satu rahmat baginya dan peniaga durian lain berikutan jumlah pelanggan yang datang meningkat khusus setiap hujung minggu.

“Ramai yang datang bertanyakan durian jenis musang king, ioi dan udang merah yang kini ditawarkan RM20 satu kilogram (kg) berbanding RM35 satu kg sebelum ini.

“Berbanding tahun lalu, saya jual durian selama 90 hari sahaja, tetapi kali ini saya jangkakan sehingga lima bulan. Musim durian 2023 dijangka lebih panjang,” katanya ketika ditemui di gerainya di Bukit Lintang, di sini, hari ini.

Nada sama turut disuarakan seorang lagi peniaga, Baharin Ahmad, 63, bersetuju lambakan bekalan di pasaran menyebabkan harga durian menjadi lebih murah.

“Sebelum ini saya jual jenis tertentu sahaja, tetapi sekarang semua durian saya bawa ke Melaka kerana ramai yang minta, alhamdulillah semuanya habis dijual.

“Harga yang ditawarkan pada pasaran semasa tidak sama setiap hari, namun boleh didapati serendah RM3 hingga RM10 satu kg untuk durian kampung dan kahwin.


Pasangan kekasih mengaku tidak bersalah dedah kanak-kanak kepada bahaya

MELAKA, 15 Disember – Sepasang kekasih mengaku tidak bersalah di Mahkamah Sesyen Ayer Keroh di sini hari ini, atas pertuduhan mendedahkan seorang kanak-kanak kepada bahaya sehingga mendatangkan kecederaan fizikal kepada mangsa tahun lepas.

L. Indran, 29, dan R. Vasanthi, 21, membuat pengakuan itu masing-masing di hadapan Hakim Mohd Sabri Ismail dan Hakim Darmafikri Abu Adam selepas pertuduhan secara berasingan dibacakan terhadap mereka.

Indran dan Vasanthi dituduh mendatangkan cedera fizikal kepada Tharsan a/l Therma Raj, ketika itu berusia dua tahun, sehingga mengalami kecederaan di bahagian dada, belakang badan dan kedua-dua belah kaki.

Mereka dituduh melakukan perbuatan itu di Batu 16, Kampung India, Jasin antara 4 petang hingga 6 petang pada 11 Nov 2021, sebelum kanak-kanak malang itu, yang merupakan anak kepada Vasanthi, meninggal dunia pada 17 Nov 2021.

Hakim Mohd Sabri membenarkan jaminan sebanyak RM15,000 dengan seorang penjamin terhadap Indran manakala Hakim Darmafikri menetapkan jaminan RM10,000 dengan seorang penjamin terhadap Vasanthi.

Sebutan semula kes bagi Indran ditetapkan pada 16 Jan manakala Vasanthi pada 25 Jan tahun depan dan kes Indran dan Vasanthi itu masing-masing dikendalikan Timbalan Pendakwa Raya Muhammad Nazrin Ali Rahim dan N. Sivasangari.


Biden terima suntikan vaksin COVID-19, mahu rakyat turut sama

WASHINGTON 22 Dis – Bakal Presiden Amerika Syarikat (AS) Joe Biden menerima suntikan vaksin COVID-19 pada Isnin, untuk meyakinkan rakyat Amerika ketika ramai yang menyuarakan tidak bersedia untuk mendapatkan vaksin itu.

Biden antara pegawai tinggi AS terawal menerima suntikan itu selepas Timbalan Presiden, Mike Pence, disuntik dos pertama pada Jumaat, lapor Agensi Berita Yonhap.

“Saya lakukan ini supaya setiap orang perlu bersedia mendapatkan vaksin apabila ia tersedia,” kata bakal presiden itu sejurus menerima suntikan di sebuah klinik di Delaware.

Setiap penerima vaksin COVID-19 mesti mendapat dua dos, suntikan kedua akan diberi dalam tempoh tiga hingga empat minggu selepas dos pertama.

AS mula memberikan vaksin COVID-19 setelah Pentadbiran Makanan dan Ubat-ubatan (FDA) meluluskan penggunaan kecemasan vaksin yang dibangunkan  syarikat gergasi farmasi AS, Pfizer pada 4 Disember.

Biden turut menyeru orang ramai membantu menghentikan penyebaran virus dengan memakai pelitup muka semasa cuti perayaan Krismas dan tahun baru, menjaga jarak sosial, melakukan perjalanan jika perlu serta mendengar nasihat pakar-pakar kesihatan.

AS negara maju paling teruk dijangkiti, dengan catatan lebih 18 juta kes COVID-19 dan lebih 321,000 kematian pada Isnin. – BERNAMA


PM Anwar tunai solat sunat Aidiladha di Masjid Putra

PUTRAJAYA, 29 Jun – Perdana Menteri Datuk Seri Anwar Ibrahim hari ini menunaikan solat sunat Aidiladha di Majlis Putra, di sini.

Beliau yang tiba bersama isteri Datuk Seri Dr Wan Azizah Wan Ismail pada pukul 8.19 pagi, disambut oleh Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff sebelum memasuki dewan utama masjid bagi menunaikan solat Aidiladha.

Solat sunat Aidiladha ini pertama bagi Anwar bersama-sama warga Putrajaya sejak mengambil alih tampuk kepimpinan Kerajaan Persekutuan pada November tahun lepas.

Anwar kemudian bertakbir raya bersama kira-kira 20,000 jemaah sebelum menunaikan solat sunat Aidiladha yang diimamkan Imam Besar Masjid Putra Salahuddin Ghozali.


Stadium Tun Fatimah bakal dilengkapi litar kawalan jauh

DUYONG 5 Jun – Pembinaan litar permainan kawalan jauh dijangka mampu menarik lebih ramai pengunjung untuk beriadah di sekitar Stadium Tun Fatimah.

Ahli Dewan Undangan Negeri (Adun) Duyong, Mohd Noor Helmy Abdul Halem berkata, litar berkenaan juga akan digunakan bagi aktiviti ‘push bike’.

Mohd Noor Helmy yang juga Timbalan Exco Sains, Teknologi, Inovasi dan Komunikasi Digital negeri berkata, penggunaan litar itu akan disusun mengikut jadual iaitu push bike pada waktu petang manakala malam dijadikan sebagai litar permainan kawalan jauh.

“Kita akan angkat perkara ini dan akan selaraskan semua jenis permainan kawalan jauh termasuk dron. Hari ini (semalam) kita diperkenalkan dengan peminat koleksi kenderaan kawalan jauh sekitar Melaka,” katanya.

Beliau berkata demikian kepada Melaka Hari Ini selepas menyantuni peserta Program Santai Kelab Jentera Berat Kawalan Jauh Melaka di Stadium Tun Fatimah, di sini, semalam.

Katanya, perbincangan juga akan terus dijalankan bersama agensi dan jabatan berkaitan dalam usaha berterusan untuk meningkatkan nilai komersial Stadium Tun Fatimah khusus menjelang Tahun Melawat Melaka 2024 (TMM2024).


SPRM sahkan pegawainya ditahan polis bantu siasatan kes rompakan berkumpulan

PUTRAJAYA, 12 Dis – Suruhanjaya Pencegahan Rasuah Malaysia (SPRM) hari ini mengesahkan seorang pegawainya ditahan polis bagi membantu siasatan berhubung satu kes rompakan secara berkumpulan di ibu negara, Jumaat lepas.

SPRM dalam satu kenyataan berkata pihaknya telah memberi kerjasama penuh kepada pihak polis untuk mengesan pegawai terbabit dan menyerahkannya kepada agensi penguat kuasa itu, petang semalam.

Semalam, sebuah portal berita melaporkan dua individu termasuk seorang pegawai sebuah agensi penguat kuasa ditahan polis selepas disyaki terbabit dalam kes rompakan secara berkumpulan di sebuah rumah di Jalan Ampang, Kuala Lumpur, yang membabitkan kerugian hampir RM1 juta. – BERNAMA


Bekalan ayam dijamin cukup hingga lepas Aidilfitri

PUTRAJAYA 22 April. – Bekalan ayam segar dijamin mencukupi walaupun selepas musim perayaan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

“Selepas mengadakan konsultasi dengan beberapa pengeluar ayam yang menternak dalam skala besar, mereka memberi jaminan bekalan ayam mencukupi sehingga selepas Hari Raya Aidilfitri.

“Semalam saya juga ada berhubung dengan pengusaha peladang, beliau juga memberi jaminan kepada saya bahawa bekalan memang ada dan mencukupi. Jadi jangan risau kepada semua,” katanya kepada media selepas mengadakan tinjauan pelaksanaan Skim Harga Maksimum Musim Perayaan (SHMMP) Hari Raya Puasa 2021, di sini hari ini.

Mengenai rungutan peniaga ayam yang tidak berpuas hati dengan harga siling RM7.90 sekilogram bagi ayam standard di bawah SHMMP kerana didakwa tidak mendatangkan keuntungan, Nanta berkata pihaknya telah mendapatkan konsultasi daripada pelbagai pihak sebelum membuat penetapan harga.

“Di seluruh negara, 12 item di dalam SHMMP Hari Raya Puasa 2021, dari runcit ke borong mesti ikut harga yang kami tetapkan di setiap peringkat.

“Sebab itu peruncit ni tak sepatutnya kehilangan margin atau keuntungan mereka kerana kami dah teliti dengan mendalam dan pastikan peniaga tidak sepatutnya terjejas,” katanya.

SHMMP Hari Raya Puasa 2021 dilaksanakan selama 30 hari bermula semalam (21 April) hingga 20 Mei, melibatkan 12 jenis barangan dalam empat kategori ayam, telur ayam, daging dan hasil laut.

Nanta berkata harga ayam dan telur telah ditetapkan dari peringkat ladang dan tidak sepatutnya peniaga atau peruncit berdepan dengan masalah harga tinggi apabila membeli dari pemborong.

Mengenai desakan sesetengah pengusaha daging tempatan yang mahu harga siling dikaji semula, Nanta berkata kementerian tidak berhasrat mengkaji semula harga siling kesemua 12 item di bawah SHMMP itu kerana harga yang ditetapkan telah dipersetujui pihak berkepentingan seperti pemain industri dan kementerian berkaitan.

“Buat masa sekarang saya belum nak buat perubahan (harga siling). Saya berharap semua pihak jangan mempolitikkan hal ini. Kita nak jaga semua bukan nak menganiaya mana-mana pihak. Kami jaga pengguna dan peniaga juga,” katanya.

Nanta berkata kerajaan juga hanya menetapkan harga siling untuk bahagian tertentu daging dan bukan keseluruhan lembu, jadi peniaga bebas untuk menjual bahagian lain lembu pada harga yang difikirkan sesuai.

“Ada yang kata kami terlalu lambat melaksanakan skim ini, bukan lambat, tapi kami pantau dulu dan buat libat urus dengan semua pihak.

“Selepas seminggu memang kami letakkan strategi sepertimana sedia maklum, ia dibuat secara berperingkat iaitu hanya 12 item dahulu yang merangkumi daging, ayam, telur dan ikan.

“Bagi sayur masih belum ditetapkan lagi harga siling kerana buat masa sekarang belum ada indikator yang menunjukkan harga sayur yang biasanya dikawal sudah naik harga,” katanya.


MUFC kekalkan rekod tanpa kalah

KELAB Bolasepak Melaka United (MUFC) melebarkan rekod tanpa kalah selepas terikat 1-1 dengan Kelab Bolasepak Terengganu (TFC) dalam aksi di Stadium Sultan Mizan Zainal Abidin Gong Badak, Kuala Terengganu, malam tadi.

Anak buah Zainal Abidin Hassan terlebih dahulu di depan seawal minit ke-3 selepas dihadiahkan sepakan penalti apabila bola terkena tangan pertahanan TFC, Muhamad Shahrul Nizam Roshani.

Alex dos Santos Goncalves yang dipertanggungjawabkan mengambil sepakan itu tenang menewaskan Muhammad Rahadiazli Rahalim, sekali gus membuka akaun jaringannya bersama MUFC.

Pasukan pelawat yang terus menguasai perlawanan dilihat hampir-hampir sahaja menambah jaringan pada minit ke-16, namun sepakan lencong Sony Norde berjaya ditepis penjaga gol TFC.

Selepas itu beberapa situasi kucar-kacir di hadapan gawang tuan rumah juga gagal dimanfaatkan pelawat untuk meletakkan pasukan di kedudukan selesa sehingga tamat separuh masa pertama.

Percaturan itu nyata membuahkan hasil apabila TFC berjaya mengikat kedudukan pada minit ke-66 menerusi Jordan Mintah yang menerima umpanan cantik Dechi Marcel N’Guessan ketika melakukan serangan balas.

Kedua-dua pasukan dilihat saling mengasak untuk mencari gol kemenangan, namun keputusan 1-1 kekal sehingga pengadil perlawanan Noor Azriel Baharudin meniupkan wisel penamat.


COVID-19: 0.69 peratus kes baharu kategori 3 hingga 5

KUALA LUMPUR 3 Mac – Sebanyak 189 kes atau 0.69 peratus daripada 27,500 kes baharu COVID-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 27,311 kes atau 99.31 peratus terdiri daripada kategori satu dan dua, sekali gus menjadikan jumlah kumulatif kes COVID-19 di negara ini kini meningkat kepada 3,496,090 kes.

“Daripada 189 kes kategori tiga, empat dan lima yang dilaporkan semalam, 25 kes tidak divaksinasi atau belum lengkap divaksinasi manakala 89 kes telah menerima dua dos vaksin.

“Selain itu, 38 kes kategori tiga hingga lima telah menerima dos penggalak, 108 kes membabitkan individu berumur 60 tahun dan ke atas manakala 48 kes mempunyai komorbid,” katanya.

Beliau berkata 1,841 kes COVID-19 dimasukkan ke hospital semalam, terdiri daripada 677 kes kategori tiga hingga lima manakala 1,164 kes adalah kategori satu dan dua.

Mengenai penggunaan katil kes kritikal atau ICU COVID-19 di hospital, beliau memaklumkan sembilan negeri menunjukkan pengisian 50 peratus atau lebih iaitu di  Putrajaya (67 peratus), Perlis (64 peratus), Kelantan (60 peratus), Johor (59 peratus), Kuala Lumpur (58 peratus), Sabah (55 peratus), Melaka (53 peratus), Selangor (51 peratus) dan Pulau Pinang (50 peratus).

Dr Noor Hisham berkata secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke Pusat Kuarantin dan Rawatan COVID-19 Berisiko Rendah (PKRC), hospital dan ICU. – BERNAMA


Sekat eksport ayam: “Bukan keputusan yang mudah” – KJ

SINGAPURA, 2 Jun – “Bukan satu keputusan mudah untuk kami buat,” kata Khairy Jamaluddin mengenai keputusan Malaysia menghentikan eksport sehingga 3.6 juta ayam mulai 1 Jun yang turut menjejaskan bekalan ke Singapura.

“Kami menghargai hubungan dua hala dengan Singapura. Jadi kami berharap ini adalah langkah sementara sehingga keadaan bekalan dan harga di Malaysia stabil,” kata Menteri Kesihatan itu kepada pemberita hari ini.

Beliau menjawab pertanyaan pemberita mengenai sejauh mana kejayaan larangan import dalam mengawal harga dan menstabilkan bekalan ayam. Khairy berada di sini selama empat hari sejak 31 Mei 2022 hingga 3 Jun untuk Felow Pertukaran Lee Kuan Yew.

“Jelas sekali, kami berada dalam situasi yang sangat sukar memandangkan isu rantaian bekalan berkait dengan isu makanan dan perubahan iklim yang telah menjejaskan masa yang diambil untuk ayam itik membesar dan memasuki pasaran. Jadi gabungan semua faktor itu telah menyebabkan kekurangan dalam bekalan dan membawa kepada harga yang tinggi di Malaysia.

“Walaupun negara sudah tentu akan mendahulukan keperluan makanan mereka sendiri, kami juga sedar bahawa kami mempunyai tanggungjawab sebagai pengeksport kepada negara jiran kami termasuk Singapura,” katanya.

“Kami bekerjasama rapat dengan pengeluar ayam di Malaysia untuk memastikan mereka dapat meningkatkan pengeluaran. Kami juga sedang melihat makanan gantian untuk memastikan kami mempunyai bekalan makanan yang berpatutan untuk ayam itik.

Agensi Makanan Singapura (SFA) berkata kira-kira 34 peratus daripada import ayam Singapura pada 2021 adalah dari Malaysia – hampir kesemuanya diimport sebagai ayam hidup yang disembelih dan disejukkan di Singapura


Ahli Parlimen, ADUN terima vaksin COVID-19 fasa pertama

PUTRAJAYA 16 Feb. – Ahli Parlimen dan Ahli Dewan Undangan Negeri (ADUN) akan menjadi antara penerima vaksin COVID-19 dalam fasa pertama Program Imunisasi COVID-19 Kebangsaan, kata Perdana Menteri Tan Sri Muhyiddin Yassin.

Beliau berkata perkara itu dipersetujui Jawatankuasa Khas Jaminan Akses Bekalan Vaksin COVID-19 (JKJAV) memandangkan Ahli Parlimen dan ADUN biasanya berdamping rapat dengan masyarakat di akar umbi.

“Oleh sebab bentuk kerja mereka begitu rupa maka, kita setuju Ahli Parlimen dan ADUN tak kira pihak mana, akan diberi vaksin dalam fasa pertama untuk mereka menjalankan tugas secara lebih berkesan dan selamat,” katanya.

Turut serta Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin yang merupakan Pengerusi Bersama JKJAV.

Program Imunisasi COVID-19 Kebangsaan secara berfasa akan bermula pada 26 Feb ini dan Perdana Menteri akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.

Muhyiddin berkata beliau telah meminta Dr Adham dan Khairy untuk berbincang dengan pemimpin parti politik bagi mendapatkan persetujuan mereka dan memahami keperluan menerima vaksinasi COVID-19 berkenaan.

Ditanya mengenai permintaan Kesatuan Wartawan Kebangsaan (NUJ) dan Kesatuan Perkhidmatan Perguruan Kebangsaan (NUTP) supaya petugas media dan guru turut dimasukkan sebagai penerima vaksin COVID-19 fasa pertama, Muhyiddin berkata kerajaan akan mempertimbangkan permintaan daripada pelbagai kumpulan masyarakat.

Sementara itu, Khairy berkata kerajaan memperuntukkan 300,000 dos untuk petugas barisan hadapan kakitangan perubatan dan kesihatan dalam fasa pertama program vaksinasi manakala 200,000 dos untuk barisan hadapan daripada kalangan anggota keselamatan, pegawai kebajikan dan ahli politik.

Sebelum ini dilaporkan, Program Imunisasi COVID-19 Kebangsaan dalam tiga fasa menyasarkan 80 peratus populasi negara ini atau 26.5 juta individu menerima vaksin secara percuma.

Fasa pertama bermula Februari hingga April untuk 500,000 petugas barisan hadapan manakala fasa kedua bermula April hingga Ogos bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya.


PRU: Anwar berdepan tiga saingan di Parlimen Tambun

IPOH, 5 Nov – Presiden PKR Datuk Seri Anwar Ibrahim berdepan pertandingan empat penjuru bagi kerusi Parlimen Tambun, pada Pilihan Raya Umum ke-15 (PRU15) 19 Nov ini.

Anwar yang juga calon tunggal Perdana Menteri Pakatan Harapan (PH), akan ditentang calon Barisan Nasional (BN) Ketua UMNO Bahagian Tambun Datuk Aminuddin Md. Hanafiah, calon Pejuang Abdul Rahim Tahir dan calon Perikatan Nasional (PN) yang juga penyandang kerusi itu Datuk Seri Ahmad Faizal Azumu.

Pengumuman empat calon berkenaan dilakukan Pegawai Pengurus Suruhanjaya Pilihan Raya (SPR) Parlimen Tambun Datuk Mohamad Fariz Mohamad Hanip pada 10.35 pagi selepas proses penamaan calon berjalan lancar dan ditutup pada 10 pagi.

Anwar tiba di pusat penamaan calon pukul 8.58 pagi manakala Aminuddin dan Ahmad Faizal masing-masing sampai pada 8.50 pagi dan 9 pagi, sebelum menyerahkan borang pencalonan di Dewan Sri Kledang Institut Latihan Perindustrian Ipoh Meru di sini hari ini.

Suasana pekarangan pusat penamaan meriah dengan kehadiran lebih 1,000 penyokong calon bertanding sebagai tanda sokongan dengan ada yang membawa sepanduk, bersorak serta mengalunkan selawat sepanjang calon masuk ke pusat penamaan calon.

Pada PRU14, kerusi itu dimenangi Ahmad Faizal atas tiket Pakatan Harapan (PH) yang menggunakan logo PKR, menewaskan calon BN dan PAS sebanyak 38,661 undi dengan majoriti 5,320 undi.

“Kami di sini untuk menawarkan alternatif kepada program ekonomi dan polisi dan ketegangan sosial antara pelbagai komuniti, dan saya rasa itu berikan kami kelebihan tambahan,” katanya.

Sementara itu, Ahmad Faizal berkata kempennya akan tertumpu menambat hati pengundi muda yang dilihat penting dalam menentukan wakil rakyat kawasan itu, terutama selepas pelaksanaan Undi18 pada PRU kali ini, biarpun mengakui mempunyai kelebihan sebagai calon tempatan.

Calon Pejuang Abdul Rahim Tahir pula berkata kempennya akan memberi penekanan membawa suara anak muda, serta menyebarkan kepentingan golongan itu menjalankan tanggungjawab mereka sebagai pengundi dalam menentukan masa hadapan negara.

Dalam pada itu, Dewan Undangan Negeri (DUN) Manjoi menyaksikan pertandingan tiga penjuru melibatkan PH, PN dan BN manakala DUN Ulu Kinta melibatkan empat penjuru daripada PH, PN, BN dan seorang calon Bebas.


Muar antara empat kawasan catat cuaca panas tahap kuning

Menurut data jabatan itu yang dimuat naik di Facebook setakat 4.30 petang, keadaan cuaca panas berkenaan melibatkan Kuala Krai dan Pasir Mas di Kelantan; Rompin di Pahang dan Muar di Johor.


Banjir di Johor: 136 mangsa ditempatkan di dua PPS

JOHOR BAHRU, 5 Sept – Seramai 136 mangsa banjir ditempatkan di dua pusat pemindahan sementara (PPS) susulan hujan lebat lebih empat jam di daerah ini, malam tadi, memetik sumber portal Berita Harian.

Pengarah Angkatan Pertahanan Awam (APM) Johor, Kolonel Kamal Mokhtar, berkata PPS yang dibuka sejak malam tadi itu membabitkan Sekolah Jenis Kebangsaan Cina (SJKC) Kuo Kuang dan Sekolah Menengah Kebangsaan (SMK) Skudai.

“Antara kawasan yang terjejas meliputi Kampung Laut Batu 10 dan Lorong Aris Batu 8 1/2 di Skudai menyebabkan dua PPS dibuka, kira-kira jam 9 malam tadi.

“Semua mangsa, termasuk 43 warga emas daripada keseluruhan 62 keluarga itu masih ditempatkan di PPS berkenaan. Keadaan juga dilaporkan terkawal setakat ini,” katanya dalam kenyataan hari ini.

Semalam, hanya sebuah PPS iaitu Sekolah Kebangsaan (SK) Melayu Raya di daerah Pontian beroperasi dengan menempatkan 25 mangsa daripada lapan keluarga.

Bagaimanapun, PPS itu sudah ditutup jam 2 petang selepas keadaan cuaca kembali cerah, selain penduduk selamat untuk pulang ke kediaman masing-masing.


Beri ruang, peluang skuad Projek FAM-MSN pamer ‘taring’- Kim Swee

KUALA LUMPUR 22 April. – Penglibatan skuad Projek FAM-MSN dalam saingan Liga Premier perlu diteruskan, demi kelangsungan pembangunan bola sepak negara, kata Pengarah Teknikal Persatuan Bola Sepak Malaysia (FAM) Datuk Ong Kim Swee.

Namun, beliau berpendapat bahawa perancangan serta hala tuju yang mantap perlu difikirkan, bagi memastikan pelaburan jutaan ringgit terhadap pasukan yang dibentuk hasil kerjasama FAM dan Majlis Sukan Negara (MSN), tidak disia-siakan begitu sahaja.

“Memang rancang hendak kekalkan, projek ini saya rasa takkan bubar tapi perancangan projek ini mungkin akan difikirkan hala tujunya bagaimana, mungkin main dalam Liga Super selepas ini.

“Kita tidak boleh ada program setahun dan bubar, ini program remaja, tidak masuk akal (dibubarkan),” katanya ketika ditemui pada Program Imunisasi COVID-19 Kebangsaan di Putrajaya baru-baru ini.

Selepas sembilan perlawanan, skuad projek FAM-MSN berada di kedudukan tercorot dengan mengumpul satu mata, selepas mengalami lapan kekalahan dan mencatat satu keputusan seri.

Bekas pengendali skuad Bawah 23 Tahun (B-23) kebangsaan itu, meminta peminat bersabar untuk melihat impak skuad berkenaan kerana matlamat utama projek tersebut adalah menyaksikan ia kekal sehingga ke pusingan kelayakan Sukan Olimpik 2024 nanti.

Katanya peminat harus memberi ruang dan peluang kepada pemain kerana rata-ratanya masih ‘mentah’ dengan saingan liga kompetitif dan percaya mereka mampu bangkit membuat kejutan pada pusingan kedua Liga Premier kelak.

“Moral pemain agak negatif selepas mengalami kekalahan demi kekalahan, namun kita perlu beri bimbingan dan pendedahan. Mereka masih lagi baharu dalam liga, pasukan lain tentu sasar layak ke Liga Super, namun tidak bagi kami buat masa sekarang.

“Kami mahu mendedahkan kepada mereka dalam saingan kompetitif, kerana orang ramai perlu faham tujuan program ini adalah kekal sehingga ke kelayakan Sukan Olimpik 2024, jika dapat dua hingga tiga orang pemain yang terpilih pun sudah baik, daripada tiada apa-apa langsung,” katanya.

Katanya jika tiada sebarang pemain dipancing pasukan lain, bermakna perjalanan program ini harus difikirkan semula sama ada sesuai atau tidak beraksi di Liga Premier atau perlu ditukarkan ke pertandingan domestik yang lain.


Adun Machap Jaya bantu anak yatim piatu beli motosikal

MACHAP JAYA 13 Oktober – Ahli Dewan Undangan Negeri (Adun) Machap Jaya, Ngwe Hee Sem membantu seorang penghantar makanan membeli motosikal baharu untuk mencari rezeki.

Sebelum ini, motosikal Muhammad Ali Zaidi, 22, dari Taman Melaka Perdana, Alor Gajah mengalami kerosakan hingga menyebabkannya tidak dapat keluar bekerja.

Justeru, atas dasar prihatin Hee Sem mengambil inisiatif membayar wang pendahuluan bagi membeli motosikal baharu dalam usaha membantu anak sulung daripada dua beradik itu kembali bekerja bagi menyara kehidupan mereka.

“Saya bantu adik Muhammad Ali yang juga merupakan anak yatim piatu yang tinggal berdua sahaja dengan adiknya yang berusia 17 tahun di Taman Melaka Perdana ini sebagai tanda prihatin.

“Saya bantu membayar wang pendahuluan sebanyak RM500 dahulu, dan Muhammad Ali akan membayar secara ansuran bulanan kepada bank untuk menunjukkan dia ada komitmen.

“Saya dapat tahu, Muhammad Ali memerlukan motosikal untuk bekerja sebagai penghantar makanan untuk menyara hidupnya dan adik lelakinya yang akan menduduki Sijil Pelajaran Malaysia (SPM) tahun ini, semoga dengan bantuan sedikit ini dapat meringankan bebanan mereka,” katanya kepada Melaka Hari Ini.

Mengulas lanjut, Hee Sem berkata, beliau turut dimaklumkan motosikal Muhammad Ali sebelum itu telah rosak dan memerlukan kos yang sangat tinggi untuk dibaiki.

“Jadi, dengan bantuan ini, saya harap adik Muhammad Ali akan cekal, kuat semangat untuk teruskan mencari rezeki dan semoga adik ini diberi kekuatan serta kesabaran menjalani kehidupan memandangkan beliau adalah anak yatim,” katanya.


Mindef fokus empat teras utama perincikan Bajet 2023 – Hishammuddin

KLUANG, 9 Okt – Kementerian Pertahanan (Mindef) akan memperincikan peruntukan Bajet 2023 yang diterimanya dalam masa tidak lebih dua bulan dengan tumpuan diberikan kepada empat teras utama.

Menteri Pertahanan Datuk Seri Hishammuddin Tun Hussein berkata secara keseluruhannya, kementerian itu diperuntukkan RM17.37 bilion untuk 2023, peningkatan RM1.23 bilion atau 7.8 peratus berbanding peruntukan tahun sebelumnya.

Beliau berkata daripada jumlah itu, perbelanjaan pengurusan meningkat 2.7 peratus kepada RM11.41 bilion dan perbelanjaan pembangunan meningkat 18.3 peratus kepada RM5.96 bilion.

“Jumlah ini sudah tentunya saya terpaksa memperincikan bagaimana ia dapat dimanfaatkan sepenuhnya kerana saya juga terikat dengan perancangan-perancangan yang ada di Mindef lepas berbincang dengan Angkatan Tentera Malaysia (ATM) berhubung kait dengan dasar-dasar kita.

“Saya telah membuat keputusan, apa jua yang kita nak umumkan selepas ini, kepimpinan di peringkat Mindef dan ATM mesti memberikan keutamaan kepada empat perkara yang sentiasa saya tekankan,” katanya kepada pemberita selepas merasmikan penutup Karnival Tentera Darat 2022 di Stadium Mini, Taman Sri Lambak di sini hari ini.

Hishammuddin yang juga Ahli Parlimen Sembrong berkata empat teras tersebut ialah pembelian aset-aset baharu, penyelenggaraan aset-aset sedia ada, pembelaan terhadap veteran ATM dan penambahbaikan aspek kebajikan warga pertahanan.

Bagaimanapun, beliau berkata Mindef sentiasa berfikir di luar kotak dan tidak melihat kepada peruntukan belanjawan sebagai satu kaedah sahaja untuk memperkukuh kekuatan kementerian itu dan ATM.

“Sebab itu jangan kita melihat kepada bajet sebagai segala-galanya, banyak cara lain untuk kita sedang memikirkan di luar kotak untuk membantu dalam keadaan, bukan mudah, ekonomi dunia memang tertekan tetapi daripada segi keselamatan dan pertahanan, itu kita tidak boleh kompromi dan lebih penting bagi saya yang dekat dengan hati saya ialah agenda-agenda kebajikan,” katanya.

Mengenai penambahbaikan aspek kebajikan warga Pertahanan, antara lain Mindef juga terus menjalin kerjasama erat dengan Kementerian Perumahan dan Kerajaan Tempatan dalam usaha membolehkan lebih ramai warga kementerian itu termasuk veteran ATM membeli rumah mampu milik.

Selain itu, beliau berkata Mindef juga akan terus mengeratkan usahasama dengan Kementerian Kesihatan terutama dalam usaha menambahbaik infrastruktur dan kemudahan di Hospital Angkatan Tentera, poliklinik ATM serta pusat-pusat perubatan dan pergigian ATM.

Ketika ditanya mengenai keluhan segelintir veteran ATM mengenai ketiadaan peruntukan khas buat mereka menerusi Bajet 2023, Hishammuddin meminta agar golongan itu tidak melihat kepada ucapan pembentangan semata-mata.

“Sebelum bajet pun, beberapa perkara yang mereka (veteran) minta, kita dah luluskan. Daripada menuduh melulu, baik datang bincang dengan kita apa yang boleh kita bantu mereka,” katanya.

Terdahulu, Presiden Pertubuhan Suara Patriotik Rakyat Malaysia (PSPRM) Mior Rosli Mior Mohd Jaafar dipetik sebagai berkata Bajet 2023 seakan tidak memihak golongan pesara tentera.

Antara tuntutan yang dibuat sebelum ini adalah kajian semula pencen hilang upaya terhadap veteran yang cedera perang dan semasa bertugas. – BERNAMA


Bajet 2023 disedia berteras kesejahteraan dan kebajikan rakyat – PM

PUTRAJAYA, 23 Ogos – Kerajaan akan memastikan Bajet 2023 berteraskan kesejahteraan dan kebajikan rakyat segenap lapisan masyarakat dengan mengambil kira cabaran yang bakal dihadapi tahun hadapan, kata Perdana Menteri Datuk Seri Ismail Sabri Yaakob.

Beliau berkata antara tumpuan utama dalam Bajet 2023 adalah untuk memastikan pemulihan pasca COVID-19 yang turut mewujudkan peluang pekerjaan dan meningkatkan pendapatan rakyat serta kelangsungan perniagaan.

“Dalam menghadapi ketidaktentuan global, Bajet 2023 turut memberi tumpuan kepada golongan rakyat yang memerlukan bantuan dengan menambah baik sistem perlindungan sosial serta meningkatkan kesejahteraan hidup rakyat melalui perkhidmatan kesihatan dan pendidikan berkualiti,” katanya.

Berucap pada majlis penutupan Konsultasi Bajet 2023 di Kementerian Kewangan di sini hari ini, Ismail Sabri berkata kerajaan akan turut memberi tumpuan kepada persekitaran hidup yang selamat dan selesa dengan menitikberatkan pembangunan yang inklusif dan mampan.

“Ia bertujuan agar semua ahli Keluarga Malaysia dapat menikmati manfaat pembangunan negara pada masa kini dan hadapan tanpa mengira komuniti atau tempat tinggal,” katanya.

Ismail Sabri berkata isu dan cabaran yang dibangkitkan dalam Konsultasi Bajet 2023 itu, yang difahamkan lebih daripada 3,000 isu dan 2,000 cadangan telah diterima, serta kaedah penyelesaian yang dicadangkan untuk menanganinya akan diperhalusi dan diteliti sewajarnya.

Cadangan itu termasuklah mengenai percukaian, pemberian subsidi dan perlindungan sosial, kelangsungan perniagaan dan kemampanan industri termasuk mengurang kos menjalankan perniagaan, dan meningkatkan pembangunan sumber manusia dan tenaga mahir, produktiviti, teknologi dan digitalisasi dalam perniagaan.

Beliau berkata terdapat juga cadangan untuk memperkukuh kerjasama pelbagai pihak untuk mempercepat pelaksanaan Agenda Pembangunan Mampan (SDG) menjelang 2030 di peringkat nasional.

Ismail Sabri berkata ekonomi negara menunjukkan pemulihan kukuh pada separuh pertama 2022 yang berkembang sebanyak 6.9 peratus ekoran langkah kerajaan melaksanakan fasa peralihan ke endemik, pembukaan sepenuhnya ekonomi dan sempadan serta didokong dasar fiskal mengembang melalui Bajet 2022.

Beliau berkeyakinan momentum pemulihan ekonomi negara pasca COVID-19 akan berterusan sehingga penghujung tahun ini dengan itu, unjuran pertumbuhan 2022 antara 5.3 peratus dan 6.3 peratus dapat dicapai.

Ia jelas dicapai berdasarkan kepada penurunan kadar pengangguran daripada 5.3 peratus yang tertinggi pada Mei 2020 kepada 3.8 peratus pada Jun 2022, antaranya hasil daripada inisiatif JaminKerja dengan peruntukan melebihi RM4 bilion dalam Bajet 2022, katanya.

“Keyakinan kepada ekonomi negara juga jelas dalam kalangan pelabur antarabangsa,” katanya. Pada separuh pertama 2022, pelaburan langsung asing (FDI) mencatat aliran masuk bersih lebih tinggi iaitu RM41.7 bilion berbanding sebelum pandemik iaitu RM23.3 bilion pada tempoh yang sama 2019.

Meskipun pertumbuhan ekonomi negara untuk 2022 berada pada trajektori pemulihan yang memberangsangkan, namun Ismail Sabri mengingatkan bahawa Malaysia masih lagi berdepan dengan prospek ekonomi global yang semakin mencabar untuk 2023.

Ia berikutan konflik Rusia-Ukraine yang berterusan, gangguan rantaian bekalan makanan global serta tindakan bank-bank pusat dunia yang memperketatkan dasar monetari, katanya.

“Sebagai sebuah ekonomi yang terbuka, kita tidak terkecuali daripada perkembangan global. Gangguan rantaian bekalan dunia telah meningkatkan harga komoditi dan makanan dengan mendadak,” katanya.

Berkongsi kadar inflasi di negara lain, menurutnya pada Jun 2022, kadar inflasi di negara maju seperti Amerika Syarikat dan United Kingdom melebihi sembilan peratus, manakala negara serantau seperti Thailand, Singapura dan Filipina pula melebihi enam peratus.

Ismail Sabri berkata demi kesejahteraan rakyat, kerajaan telah melaksanakan langkah mengawal harga barangan serta menambah baik bantuan dan subsidi barangan asas, dan hasil daripada tindakan kerajaan, kadar inflasi untuk separuh tahun pertama 2022 kekal pada tahap terkawal 2.5 peratus.


Menara Taming Sari tawar potongan 20 peratus sehingga tengah malam ini

BANDARAYA MELAKA 20 Mei -Menara Taming Sari (MTS) menawarkan potongan 20 peratus kepada orang ramai mengunjungi mercu itu sehingga jam 12 tengah malam ini.

Diskaun itu diumumkan Ketua Pegawai Eksekutifnya, Azlan Abidin sebaik upacara memotong kek disempurnakan oleh Ketua Menteri, Datuk Seri Utama Sulaiman Md Ali bersempena sambutan Ulang Tahun ke-14 MTS yang memulakan operasi pada 2008.

Sambutan itu diadakan serentak dengan Majlis Rumah Terbuka Aidilfitri MTS yang turut dihadiri EXCO Pelancongan, Warisan dan Kebudayaan negeri, Datuk Muhammad Jailani Khamis.

“Kita yakin tarikan pelancong yang menerima pengiktirafan The Malaysia Books Of Record sebagai menara gyro pertama di Malaysia ini akan terus menjadi perhatian dengan pelbagai aktiviti dianjurkan,” katanya.


Pendengaran PM, kerajaan batal saman berhubung Pulau Batu Puteh pada 21 Jun

KUALA LUMPUR, 15 Mac – Mahkamah Tinggi di sini hari ini menetapkan 21 Jun depan bagi mendengar permohonan Perdana Menteri dan Kerajaan Malaysia untuk membatalkan saman difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Perkara itu dimaklumkan Peguam Kanan Persekutuan Ahmad Hanir Hambaly, yang mewakili Perdana Menteri dan Kerajaan Malaysia selaku defendan ketika dihubungi pemberita.

“Pada pengurusan kes hari ini secara dalam talian di hadapan Penolong Pendaftar Haslinda A Raof, mahkamah juga mengarahkan plaintif (Mohd Hatta Sanuri) dan defendan memfailkan hujahan pada 25 April dan hujahan balasan jika ada pada 9 Mei,” katanya.

Perdana Menteri dan Kerajaan Malaysia memfailkan permohonan di Mahkamah Tinggi pada 28 Feb lepas untuk membatalkan saman yang difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Pada 2018, Kerajaan Pakatan Harapan di bawah pimpinan Perdana Menteri Tun Dr Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.

Pada 28 Mei tahun lepas, Mohd Hatta, 46, memfailkan tindakan saman itu mewakili dirinya dan lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan tanpa membincangkan dan membentangkannya terlebih dahulu di Parlimen.

Pernyataan tuntutan Mohd Hatta memohon perintah supaya kedua-dua defendan memberi penjelasan bertulis mengapa mereka menarik diri daripada semakan semula keputusan ICJ dengan tuntutan Pulau Batu Puteh terhadap Singapura pada 1 Jun 2018 sedangkan ia telah dimulakan dan difailkan sejak 3 Feb 2017.

Beliau turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi yang dialami seluruh rakyat Malaysia termasuk plaintif secara sama rata berjumlah paling kurang RM10 juta.

Turut dimohon perintah supaya kedua-dua defendan mendedahkan secara terperinci jumlah semua kos yang telah dibelanjakan oleh kerajaan untuk persediaan permohonan semakan semula keputusan ICJ pada 3 Feb 2017 sehingga tarikh mereka menarik diri secara tiba-tiba pada 1 Jun 2018.


Tiga peratus lagi dibenarkan rentas negeri – KJ

KUALA LUMPUR 3 Okt –  Menteri Kesihatan Khairy Jamaluddin memberitahu hanya tiga peratus lagi diperlukan bagi membolehkan perjalanan rentas negeri dibuka semula, memetik portal Berita Harian sebentar tadi.

Perkara itu disahkan Khairy di laman Twitternya yang turut menyeru semua pihak bekerjasama bagi memastikan setiap prosedur operasi standard (SOP) dipatuhi sepenuhnya.

“Selain SOP sedia ada (pelitup muka, penjarakan fizikal dan kebersihan kendiri) ini adalah pendekatan paling penting untuk kita ‘hidup bersama COVID-19’.

“Tinggal tiga peratus lagi individu dewasa perlu divaksin lengkap sebelum sempadan negeri dibuka. Keadaan akan bertambah buruk jika kita leka,” katanya hari ini.

Ia adalah mengasingkan diri di rumah, melaporkan keputusan positif di aplikasi MySejahtera dan laporkan kesihatan kendiri selama 14 hari menggunakan peralatan penilaian di rumah (HAT).


Polis sahkan operasi pusat kasino Genting Highlands tutup sepenuhnya

Beliau berkata polis telah melakukan pemeriksaan di pusat berkenaan pada kira-kira 11 malam semalam bagi memastikan pengendali pusat kasino berkenaan menutup operasinya selaras dengan arahan Kementerian Kewangan Malaysia.

Sebelum ini, Menteri Kanan (Keselamatan) Datuk Seri Ismail Sabri Yaakob berkata, arahan penutupan telah dikeluarkan kepada pengurusan Genting pada Jumaat lalu, selepas dimaklumkan operasinya masih berjalan.

Pada 7 Mei lalu, Kementerian Kesihatan (KKM) mengesahkan terdapat kluster baharu di Kedah yang berpunca daripada aktiviti pelancongan dari Alor Setar yang mengunjungi Genting Highlands pada April lalu, menggunakan perkhidmatan syarikat pelancongan berdaftar.

Sementara itu, Ketua Polis Pahang Datuk Seri Abd Jalil Hassan meminta orang ramai membantu polis dengan membuat aduan jika terdapat ketidakpatuhan berhubung sekatan tambahan prosedur operasi standard (SOP) Perintah Kawalan Pergerakan (PKP) 3.0 yang bermula semalam.

Ini termasuk pematuhan jumlah kehadiran dan waktu operasi di pejabat oleh syarikat dan industri yang dibenarkan beroperasi dari tempat kerja sepanjang tempoh PKP 3.0.

“Kita akan merahsiakan identiti pengadu dan aduan tanpa nama juga akan disiasat. Mereka hanya perlu menghubungi bilik gerakan sama ada di Ibu Pejabat Polis Daerah (IPD) atau Pusat Khidmat Operasi Bencana (PKOB) daerah,” katanya.


Mesin jahit antik koleksi terbaharu Muzium Mersing

JOHOR BAHRU, 24 Jan. – Mesin jahit antik berusia lebih 40 tahun bakal menjadi koleksi terbaharu Muzium Mersing, yang turut menyimpan pelbagai artifak sejak dirasmikan Sultan Johor Sultan Ibrahim Almarhum Sultan Iskandar, pada Mei 2016.

Menurut catatan di Facebook rasmi baginda hari ini, Sultan Ibrahim bertitah supaya mesin jahit itu ditempatkan di muzium berkenaan untuk dipamerkan kepada pengunjung.

Mesin jahit antik milik wanita berusia 90 tahun itu dipersembahkan oleh anak wanita tersebut, Choo Ming Hooi, 62, kepada Baginda, di Istana Flintstones semalam.

“Mesin itu sudah tidak lagi digunakan kata pemiliknya, kerana ia sebuah barangan antik maka boleh disimpan di Muzium,” titah baginda menerusi hantaran itu.

Sementara itu, Choo yang menetap di Mersing berkata, mesin jahit antik tersebut dipersembahkan kepada Baginda yang diketahui amat gemar mengumpul barangan antik, dan turut mempunyai pelbagai simpanan koleksi, setelah dinasihati oleh seorang rakan karibnya.

“Namun, seorang rakan karib memberitahu bahawa mesin jahit ini sangat antik dan turut berpeluang untuk menunjukkan barangan itu kepada Sultan Johor,” katanya.


Serah kertas penamaan calon bermula 9 pagi Sabtu ini – SPR

Setiausahanya Datuk Ikmalrudin Ishak berkata kertas penamaan calon itu perlu dikemukakan kepada Pegawai Pengurus di 222 pusat penamaan calon (PPC) yang telah ditetapkan.

Beliau berkata kertas penamaan calon mestilah dikemukakan oleh calon, pencadang dan penyokong, mana-mana dua orang daripada mereka atau mana-mana seorang daripada mereka.

“Bagi melancarkan proses penamaan calon, SPR menyarankan kepada bakal-bakal calon yang ingin bertanding dalam PRU15 dan PRK DUN Bugaya, agar mengisi borang dan membuat semakan awal dengan Pejabat Pegawai Pengurus atau Pejabat Pilihan Raya Negeri di seluruh negara, sebelum hari penamaan calon,’’ katanya dalam kenyataan hari ini.

Ikmalrudin turut menyarankan supaya bakal calon pilihan raya tersebut membuat pembayaran deposit lebih awal dan resit pembayaran berkenaan perlu dibawa pada hari penamaan calon sebagai bukti pembayaran.

‘’Pada hari penamaan calon, hanya calon, pencadang calon dan penyokong calon sahaja dibenarkan masuk ke PPC dan orang awam serta penyokong-penyokong yang mengiringi calon adalah dilarang menunggu atau berada dalam jarak 50 meter dari sempadan PPC yang telah ditetapkan,’’ katanya.

Beliau berkata penggunaan semua jenis alat muzik ataupun pembesar suara bagi tujuan dakyah politik melalui apa cara termasuk menerusi penggunaan kenderaan, adalah tidak dibenarkan kerana merupakan kesalahan di bawah Akta Kesalahan Pilihan Raya 1954.

Menurutnya, SPR menyeru kepada semua calon dan parti politik yang terlibat agar sentiasa mematuhi undang-undang, peraturan, tata etika dan arahan yang dikeluarkan oleh SPR, polis dan pihak berkuasa tempatan (PBT) pada hari penamaan calon.

SPR menetapkan hari penamaan calon bagi PRU15 Sabtu ini (5 Nov), hari pengundian (19 Nov) dan pengundian awal pada 15 Nov. – BERNAMA


Ahli Parlimen senada pindaan Perlembagaan Persekutuan dirujuk ke Jawatankuasa Khas

KUALA LUMPUR, 11 April – Ahli Parlimen kerajaan dan pembangkang hari ini senada untuk merujuk terlebih dahulu pindaan Perkara 10 Perlembagaan Persekutuan berkaitan larangan Ahli Dewan Rakyat bertukar parti ke Jawatankuasa Pilihan Khas, sebelum dibentangkan ke Mesyuarat Khas Parlimen akan datang.

Pada Mesyuarat Khas Dewan Rakyat untuk membentangkan Rang Undang-undang pindaan Perlembagaan itu bagi membolehkan Akta Lompat parti digubal, mereka rata-rata berpendapat Perkara 10(3)(a) terlalu luas dan perlu diletakkan sekatan-sekatan tertentu berhubung perkara lompat parti sahaja.

Ketua Pembangkang Datuk Seri Anwar Ibrahim berkata pembangkang bersetuju agar pindaan itu diperincikan supaya tidak disalah guna oleh pihak tertentu, selain perlu menghormati prinsip asas dalam perlembagaan, kebebasan dan sistem demokrasi, mengiktiraf hak bersuara dan hak berpersatuan yang digariskan dalam Perlembangaan Persekutuan.

“Kita mohon Perkara 10(3)(a) diperkemaskan, supaya pindaan itu dikhususkan kepada soal defection atau permindahan parti,” katanya ketika membahaskan Rang Undang-undang Perlembagaan (Pindaan) (No. 3) 2022 di Dewan Rakyat hari ini.

Anwar turut mencadangkan agar pembentangan (bacaan kali kedua) pindaan Perkara 10 Pelembangaan Persekutuan dan Rang Undang-Undang Anti Lompat Parti diadakan bersekali pada sidang khas akan datang.

Sementara itu, Anthony Loke (PH-Seremban) bersetuju bahawa pindaan Perkara 10 (3) terlalu luas dan agak bahaya jika tidak dilaksanakan dengan cermat kerana ia membolehkan mana-mana parti yang membentuk kerajaan pada masa depan membuat akta lain untuk mengawal atau menyekat Ahli Parlimen.

“Sehubungan itu, satu konsensus perlu dicari terlebih dahulu dan dirujuk ke Jawatankuasa Pilihan Khas adalah jalan terbaik supaya perkataan lebih khusus diletakkan agar sekatan boleh dilakukan hanya berkenaan lompat parti sahaja, tidak kepada perkara-perkara lain,” kata Setiausaha Agung DAP itu.

Beliau seterusnya mencadangkan masa sebulan untuk jawatankuasa melaksanakan tanggungjawab untuk memperhalusi cadangan pindaan dan sidang khas bagi membentangkannya diadakan pada penghujung Mei.

“Dengan ini, selepas sidang khas ini maka sebelum pilihan raya umum ke-15 (PRU15), Malaysia sudah ada satu akta bagi menyekat lompat parti dan mengembalikan keyakinan orang ramai terhadap demokrasi di negara ini,” katanya.

Beliau berkata DAP mencadangkan Gobind Singh Deo (DAP-Puchong) mewakili parti berkenaan dalam jawatankuasa pilihan khas itu.
Tan Sri Muhyiddin Yassin (Bersatu-Pagoh) pula berkata setiap hujah yang dikemukakan Ahli Parlimen perlu diambil kira dan diteliti sebelum rang undang-undang itu diluluskan serta menyifatkan rang undang-undang itu akan membatasi hak kebebasan Ahli Dewan Rakyat yang dijamin Perlembagaan Persekutuan.

“Saya tidak bersetuju seorang Ahli Parlimen yang dipecat dari partinya atau meninggalkan partinya oleh sebab-sebab tertentu dikira sebagai lompat parti dan perlu mengosongkan kerusinya serta-merta.

“Ada banyak sebab Ahli Parlimen dipecat daripada parti atau meninggalkan partinya, (antaranya) dipecat kerana melanggar disiplin atau kerana ‘cross the floor’ atau menyatakan sesuatu yang hak tapi tak disenangi oleh pemimpin parti dan dipecat dari partinya,” katanya.

Muhyiddin turut mencadangkan klausa dalam Seksyen 18C Akta Pertubuhan 1966 dikaji semula untuk memberi ruang kepada Ahli Parlimen yang terkesan dengan undang-undang antilompat parti mendapat keadilan di mahkamah sebelum dikehendaki mengosongkan kerusinya.

Datuk Seri Azalina Othman Said (BN- Pengerang) mencadangkan supaya klausa Perkara 10 (3) diberikan pindaan lebih menjurus dan tidak terlampau luas, selain mahu jawatannkuasa pilihan khas meletakkan isu ‘recall remedy’ ke atas Perkara 48 (6) iaitu rakyat yang akan menentukan seorang wakil rakyat itu boleh bertanding atau tidak.

“Ini undang-undang rakyat, biar rakyat menentukan, jika perkara 48 (6) ini dibuang, wakil rakyat nanti berhak untuk bertanding berkali-kali, jadi kita letakkan rakyat supaya mereka menentukan mereka (wakil rakyat) boleh bertanding atau tidak,” katanya.

Perkara 48 (6) menyatakan seseorang yang melepaskan keahliannya di Dewan Rakyat hendaklah, bagi tempoh lima tahun bermula dari tarikh pelepasan keahliannya berkuat kuasa, hilang kelayakan untuk menjadi ahli Dewan Rakyat.

Sementara itu, Datuk Seri Mohamed Nazri Abdul Aziz (BN-Padang Rengas) mencadangkan pelaksanaan undang-undang antilompat parti turut melibatkan ahli Dewan Negara susulan terdapat ahli Dewan Negara yang dilantik parti, telah beralih sokongan selepas Pilihan Raya Umum ke-14.

Tun Dr Mahathir Mohamad (Pejuang-Langkawi) pula mencadangkan undang-undang antilompat parti hanya dikhususkan kepada Ahli Dewan Rakyat, Ahli Dewan Negara dan Ahli Dewan Undangan Negeri (ADUN) agar hak asasi rakyat menyertai mana-mana persatuan tidak terjejas.- BERNAMA


PRN Johor: Proses penyerahan borang calon libatkan 56 kerusi selesai 10 pagi

JOHOR BAHRU 26 Feb – Proses penyerahan borang pencalonan bagi Pilihan Raya Negeri (PRN) Johor berakhir pada pukul 10 pagi ini.

Menurut prosedur operasi standard (SOP) pencegahan COVID-19 yang dikeluarkan Suruhanjaya Pilihan Raya (SPR), aktiviti berkumpul dan perarakan oleh penyokong parti tidak dibenarkan di pusat-pusat penamaan calon.


Hampir 98,000 kanak-kanak di Malaysia terima vaksin COVID-19

KUALA LUMPUR, 12 Feb – Sebanyak 97,975 atau 2.7 peratus populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.

Dalam usaha mempercepat pemberian vaksin untuk kanak-kanak, sebanyak 1,055 buah sekolah dikenal pasti untuk dijadikan pusat pemberian vaksin (PPV) bagi program berkenaan dan akan beroperasi selewat-lewatnya Isnin ini.

Kementerian Kesihatan (KKM) menyasarkan 70 peratus kanak-kanak yang layak akan mendapat dos pertama dalam tempoh dua bulan pertama ini dan lengkap dua dos dalam tempoh enam bulan menerusi pelaksanaan PICKids.

Sementara itu, berdasarkan data menerusi laman web COVIDNOW, sejumlah 13,068,547 atau 55.8 peratus populasi dewasa di negara ini telah menerima dos penggalak COVID setakat semalam.

Sejumlah 22,935,622 individu atau 98 peratus daripada kumpulan itu melengkapkan vaksinasi mereka manakala 99.2 peratus atau 23,211,391 telah menerima sekurang-kurangnya satu dos vaksin.

Bagi remaja berusia 12 hingga 17 tahun, sejumlah 2,795,030 individu atau 88.8 peratus daripada kumpulan itu telah melengkapkan vaksinasi mereka, manakala 2,873,015 atau 91.3 lagi menerima sekurang-kurangnya satu dos vaksin.

Semalam, sebanyak 160,193 dos vaksin diberikan meliputi 20,703 dos pertama, 1,578 dos kedua dan 137,912 dos penggalak, menjadikan jumlah kumulatif dos vaksin yang diberikan di bawah PICK sebanyak 64,776,270 dos.

Sementara itu, menurut portal GitHub Kementerian Kesihatan, sebanyak 24 kes kematian akibat COVID-19 direkodkan semalam dengan Kedah mencatatkan lima kes, Johor dan Sabah (masing-masing empat kes), Pahang dan Perak (masing-masing tiga kes), Negeri Sembilan (dua kes) serta satu kes masing-masing di Perlis, Selangor dan Terengganu. – BERNAMA


Kementerian Pendidikan perlu segerakan program pendigitalan pendidikan negara

MUAR 27 Mac. – Perdana Menteri Tan Sri Muhyiddin Yassin mahu Kementerian Pendidikan menyegerakan program pendigitalan pendidikan negara supaya lebih ramai pelajar di negara ini mendapat akses pendidikan berkualiti dan bermutu tinggi.

Muhyiddin berkata soal pendidikan merupakan perkara penting kerana sesebuah negara bergantung pada kejayaan anak-anak menguasai semua ilmu demi masa depan negara, sekali gus melahirkan tenaga manusia yang mempunyai kebolehan untuk menguasai semua bidang terutama sains dan teknologi.

“Baru-baru ini kita berhadapan dengan pandemik COVID-19 yang masih melanda. Antara yang terkesan ialah sistem pendidikan kita. Sebahagian besar pelajar tidak dapat pergi ke sekolah dan diarah tinggal di rumah untuk mengelakkan penularan COVID-19.

“Tempoh masa mereka di rumah agak lama, satu pengajaran yang kita dapati daripada pandemik ini ialah kita tidak mempunyai satu keupayaan untuk memulakan satu sistem pendidikan yang boleh menampung keperluan pendidikan di waktu-waktu sebegini.

“Kalaupun kita ada kemudahan-kemudahan sebegini yang membolehkan pelajar kita belajar secara maya dan sebagainya, bilangan ibu bapa yang dapat sediakan laptop, komputer, tablet itu agak terhad dan terbatas, mungkin dalam kalangan golongan ibu bapa yang mampu sahaja,” katanya.

Muhyiddin yang juga Ahli Parlimen Pagoh dan Ahli Dewan Undangan Negeri (ADUN) Gambir berkata demikian ketika berucap pada program Jom ke Sekolah Parlimen Pagoh dan DUN Gambir Bersama Program Tanggungjawab Sosial Korporat (CSR) Pendidikan Yayasan Pelajaran Mara (YPM) di Kompleks Sukan Pagoh, di sini hari ini.

Turut hadir, isteri beliau Puan Sri Norainee Abdul Rahman, Pengerusi Penasihat Jawatankuasa Mara Corporation merangkap ADUN Bukit Kepong Datuk Dr Sahruddin Jamal serta Pengerusi Eksekutif YPM Datuk Dr Mohd Nizar Sudin.

Menurut Muhyiddin, langkah ke arah pendigitalan pendidikan tersebut sudah dimulakan menerusi arahan beliau kepada Menteri Pendidikan Datuk Dr Radzi Jidin agar ditubuhkan jawatankuasa khas untuk meneliti bagi mempercepatkan peralihan sistem pendidikan semasa kepada pendigitalan.

Perdana menteri berkata perubahan ke arah pendigitalan itu bukan sahaja melibatkan peranti tetapi juga sumber manusia merangkumi tenaga pengajar dan guru sementara kandungan bahan pengajaran yang hendak digunakan para pelajar pula perlu berkualiti.

Beliau berkata proses ke arah pendigitalan pendidikan bagaimanapun tidak mampu dicapai sepenuhnya jika negara tidak mempunyai kebolehcapaian dan kesalinghubungan Internet yang cekap.

“Sebab itu baru-baru ini saya umum inisiatif MyDIGITAL untuk menyediakan kita dengan kemudahan jaringan Internet 5G tidak lama lagi,” katanya yang turut gembira dengan kesediaan kerajaan Emiriah Arab Bersatu (UAE) membantu sektor pendidikan negara ke arah digital, hasil lawatan beliau ke UAE baru-baru ini.

Muhyiddin menegaskan sistem pendidikan negara ini mesti didigitalkan agar setara atau lebih baik berbanding sesetengah negara yang sudah maju dari Malaysia, justeru katanya ekosistem sesuai perlu difikirkan bagi mengupayakan pelajar dan guru dengan alat pembelajaran yang boleh diakses di mana-mana sahaja.

Pada program hari ini, YPM menyumbang RM240,000 untuk melaksanakan beberapa inisiatif termasuk Program Bantuan Persekolahan Khas kepada 1,000 pelajar golongan B40; Bantuan Awal Persekolahan kepada 200 penerima; Pelaksanaan Skim Anak Angkat kepada 100 pelajar serta Program Celik al-Quran.


Parlimen kemuka cadangan adakan sidang khas sebelum 1 Ogos

Yang Dipertua Dewan Negara Senator Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun dalam kenyataan bersama berkata, cadangan itu telah dikemukakan kepada Perdana Menteri Tan Sri Muhyiddin Yassin susulan majlis menghadap semalam.

Menurut kenyataan itu, pada majlis menghadap berkenaan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah menzahirkan titah pandangan bahawa persidangan Parlimen perlu diadakan sebelum 1 Ogos ini.

“Kedua-dua Yang Dipertua Dewan Negara dan Dewan Rakyat menjunjung titah Seri Paduka Baginda Yang di-Pertuan Agong dan telah menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan oleh Baginda Tuanku,” menurut kenyataan itu.


Bengkel, klinik cungkil bakat OKU dalam sukan

BANDA HILIR 3 Disember – Jabatan Belia dan Sukan (JBS) Negeri Melaka giat mengadakan bengkel, klinik khusus untuk Orang Kurang Upaya (OKU).

Pengarah JBS Melaka Khairul Adri Rosli berkata, program yang diadakan itu bertujuan untuk mengenal pasti OKU yang berpotensi untuk diketengahkan sebagai pelapis dalam bidang sukan pada masa akan datang.

Malah, katanya, JBS juga turut menyediakan kelas kenali bakat secara percuma untuk mengenal pasti potensi dan bakat setiap OKU di negeri ini.

“Jika buat di luar, ia akan menelan kos yang agak tinggi, tetapi kita sediakan percuma dan keluarga hanya perlu bawa anak-anak OKU mereka kepada kita jika mereka mempunyai potensi dalam sukan.

“Kita tidak menetapkan jenis-jenis sukan, tetapi kita buka ruang kepada semua jenis sukan termasuklah boling, memanah, badminton, renang, olahraga dan lain-lain asalkan mereka ada kebolehan,” katanya.

Beliau berkata demikian kepada pemberita pada Program Karnival Sukan Inspire OKU Aktif Peringkat Negeri Melaka di sebuah kompleks beli belah di sini, hari ini.

Dalam pada itu, Khairul Adri berkata, golongan OKU di negeri ini tidak perlu takut atau malu untuk ke hadapan untuk menonjolkan bakat mereka kepada umum.

Menurutnya, OKU di negeri ini boleh mengambil contoh kejayaan Mohd Zikri Zakaria dan Balau (Muhamad Hafiq Hizwan Norizan) yang kini bergelar pemenang pingat emas dan pemecah rekod kebangsaan dalam Kejohanan Para Sukan Malaysia (Sukma).

“Kadang-kadang ada OKU fikir mereka sudah tidak ada peluang, tetapi sebenarnya mereka ada kelebihan dan bakat terpendam yang tidak pernah ditunjukkan.

“Sebab itu, kita mahu ramai tampil ke depan. Jadi seperti Zikri dan Balau yang daripada dikatakan tiada harapan, kini telah menjadi atlet Para Sukma berjaya,” katanya.


UTeM perintis program Google Cloud Computing Foundations peringkat IPTA

DURIAN TUNGGAL 31 Mei – Universiti Teknikal Malaysia Melaka (UTeM) dipilih menjadi perintis Program ‘Google Cloud Computing Foundations’ (GCCF) peringkat Institusi Pengajian Tinggi Awam (IPTA) Malaysia.

Naib Canselor UTeM, Prof Ts Dr Massila Kamalrudin berkata program itu membolehkan pelajar mempelopori Teknologi Pengkomputeran Awan (Cloud Computing) yang menjadi trend masa kini.

Menurutnya, ia membuka peluang kepada pelajar menyertai Program ‘Google Career Readiness’ melalui trek ‘Associate Cloud Engineer’ (ACE) atau trek ‘Data Analyst’.

“Program ini dijayakan Fakulti Teknologi Maklumat dan Komunikasi (FTMK), seramai 64 pelajar Diploma Teknologi Maklumat terpilih bagi menyahut cabaran pembelajaran program GCCF yang diadakan secara ‘self paced’ selama enam bulan bermula Okt 2021 sehingga April lalu,” katanya menerusi satu kenyataan media.

Program tersebut merupakan inisiatif Dekan FTMK, Prof Ts Dr Rabiah Ahmad dengan kerjasama Google (India) yang diwakili Pengurus Programnya, Isha Porwal.

Ianya juga telah dijayakan menerusi kumpulan pensyarah FTMK terdiri daripada Prof Datuk Ts Dr Shahrin Shahib, Ts Dr Zulkiflee Muslim, Ts Dr Noraswaliza Abdullah dan dibantu 15 pensyarah terlatih.

Jelasnya, melalui program itu pelajar berpeluang memahami pengetahuan asas yang melibatkan Infrastruktur Rangkaian, Pembelajaran Mesin dan Data Raya yang digabungkan dalam pengkomputeran awan.

“Dengan pendekatan pembelajaran Self-paced, pelajar perlu mengambil masa selama 40 jam untuk memahami video, melakukan 32 praktikal makmal menggunakan platform ‘Qwiklabs’ dan melengkapkan empat ‘lab challenges’.

“Hasil akhir program ini seramai 43 pelajar berjaya menamatkan program dan layak memperolehi empat ‘quest badges’ serta empat ‘skill badges’ sekali gus membuktikan mereka kompeten dalam bidang Pengkomputeran Awan pada masa kini,” katanya.


Notis kompaun pelanggaran SOP PKP kini RM10,000

KUALA LUMPUR 11 Mac. – Nilai kompaun bagi kesalahan melanggar prosedur operasi standard (SOP) Perintah Kawalan Pergerakan (PKP) kini dinaikkan daripada RM1,000 kepada RM10,000 mulai hari ini, kata Ketua Polis Negara Tan Sri Abdul Hamid Bador.

Beliau berkata langkah itu berikutan Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan mulai 12.01 tengah malam tadi.

Beliau berkata keputusan menaikkan nilai kompaun itu bagaimanapun bukan untuk menghukum orang ramai secara berlebih-lebihan atau membolehkan kerajaan mengutip wang daripada orang ramai.

“Jika PKP dikenakan sejak sebulan lepas tak dipatuhi maka pada bila-bila masa keadaan boleh berubah kepada keadaan jauh lebih buruk (jumlah kes positif) daripada sebelum ini,” katanya pada sidang media, di sini, hari ini.

Abdul Hamid berkata notis kompaun yang ditulis adalah bernilai RM10,000 jika melanggar SOP, namun ia bergantung kepada budi bicara pegawai yang diberi kuasa iaitu Pegawai Kesihatan Daerah (PKD) untuk menetap nilai sebenar kompaun yang dikenakan.

“Mana-mana pegawai atau anggota polis hanya mengeluarkan notis kompaun kepada pesalah SOP yang melanggar kesalahan seperti tidak memakai pelitup muka, tiada penjarakan fizikal atau premis tidak menyediakan alat pengukur suhu.

“Apabila pesalah dikenakan kompaun yang tertera RM10,000, mereka diberikan masa selama dua minggu untuk menyelesaikan kompaun itu, bagaimanapun pesalah boleh membuat rayuan kepada PKD dan bergantung kepada budi bicara PKD untuk menetapkan jumlah bayaran,” katanya.

Beliau berkata sasaran kompaun maksimum RM10,000 ditujukan kepada pesalah SOP yang berdegil dan mengulangi kesalahan sama dan Kementerian Kesihatan (KKM) akan membangunkan satu sistem untuk merekod kesalahan berulang pesalah yang melanggar SOP.

Abdul Hamid berkata sebelum ini, beliau telah menghadiri mesyuarat COVID-19 bersama KKM dan peringkat jawatankuasa darurat yang mendapati pembentangan modul Ketua Pengarah Kesihatan Tan Sri Dr Noor Hisham Abdullah berhubung menangani wabak itu amat meyakinkan.

“Beliau membentangkan satu modul jika langkah drastik tidak diambil oleh kerajaan untuk mengenakan PKP 2.0, melarang untuk merentas negeri atau daerah maka (situasi) akan lebih teruk dan kes positif COVID-19 juga boleh mencecah 10,000 setiap hari.

“Sekiranya ini berlaku, maka runtuhlah sistem negara dan modul yang dibentangkan beliau terbukti benar iaitu dengan pelaksanaan PKP 2.0 selama dua minggu, kes dapat dikurangkan,” katanya.


Farid Kamil, Boy Iman bukan lagi ‘Datuk’

KUANTAN 10 Feb. – Anugerah Darjah Kebesaran Negeri Pahang yang membawa gelaran Datuk kepada dua pelakon dan penerbit, Farid Kamil serta Boy Iman antara yang ditarik balik dan dibatalkan, kata Setiausaha Kerajaan Negeri Datuk Seri Dr Sallehuddin Ishak.

Sallehuddin yang juga pendaftar darjah kebesaran negeri berkata, perintah tersebut dibuat atas perintah Sultan Pahang Al-Sultan Abdullah Ri’ayatuddin Al-Mustafa Billah Shah dan surat penarikan balik pengurniaan darjah kebesaran terhadap mereka berkuat kuasa 1 Februari lalu.

Turut dibatalkan ialah pengurniaan darjah kebesaran juga membawa gelaran Datuk kepada dua ahli perniagaan tempatan iaitu Wong Shee Kai @ Ricky dan Syed Mohammad Faiz Syed Azemman serta ahli perniagaan wanita warga Vietnam, Tran Thi [email protected].

Surat penarikan terhadap Wong dan Tran Thi Mai juga berkuat kuasa pada 1 Februari lalu, manakala surat Syed Mohammad Faiz berkuat kuasa 12 November 2020.

Farid Kamil atau nama sebenarnya Farid Kamil Zahari dan Boy Iman atau Noruliman A. Rahman serta tiga lagi yang dinamakan merupakan penerima Darjah Indera Mahkota Pahang (DIMP) yang membawa gelaran Datuk sebelum ini.

“Penama tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan kepada Pejabat Setiausaha Kerajaan Pahang selaras dengan Undang-undang Darjah-darjah Kebesaran dan Bintang-bintang Negeri Pahang,” katanya menerusi kenyataan di sini, hari ini.

Tiada alasan penarikan gelaran itu diberikan, namun difahamkan semua individu terlibat pernah didakwa di mahkamah atas pelbagai kesalahan seperti jenayah, menipu dan rasuah.

Selain itu, Wong yang juga pengasas sebuah syarikat juga kini disenaraikan sebagai orang dikehendaki berhubung kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

Pada 18 Ogos 2019, Kerajaan negeri Pahang mengisytiharkan beberapa pembaharuan dalam tatacara penganugerahan pingat dan darjah kebesaran negeri, yang antara lain menyatakan siasatan serta-merta perlu dibuat terhadap penerima darjah kebesaran yang dikaitkan dengan salah laku, ketidakjujuran, kekurangan integriti atau perkara yang mencemarkan nama baik penerima.


Talian heal 1555 beroperasi hari ini, bantu pesakit kesihatan mental

CYBERJAYA, 21 Okt – Talian Krisis Kesihatan Mental Kebangsaan atau Talian HEAL 15555 mula beroperasi hari ini bagi membantu individu yang menghadapi masalah kesihatan mental mendapatkan bantuan awal.

Menteri Kesihatan Khairy Jamaluddin yang menghubungi sendiri talian berkenaan berkata operator yang mengendalikan perkhidmatan itu telah dilatih dengan baik bagi membantu pemanggil.

“Mereka diberi latihan supaya dapat kesan pemanggil itu dalam keadaan emosi berdasaskan intonasi (suara) serta menenangkan pemanggil,” katanya kepada pemberita selepas merasmikan Pusat Kecemerlangan Kesihatan Mental Kebangsaan (NCEMH) di sini hari ini.

Terdahulu, dalam ucapannya Khairy berkata talian dikendalikan Pegawai Psikologi (Kaunseling) Kementerian Kesihatan (KKM) itu ketika ini beroperasi dari 8 pagi hingga 12 tengah malam setiap hari termasuk cuti umum, dengan waktu operasi mungkin ditambah baik pada masa depan.

Beliau berkata talian lima digit itu adalah penambahbaikan kepada Talian Bantuan Perkhidmatan Sokongan Psikososial (MHPSS) yang menawarkan bantuan sokongan emosi dan psikososial kepada individu yang terkesan.

Menurutnya trend peningkatan masalah kesihatan mental kini merupakan isu global dan telah dikenal pasti sebagai satu cabaran besar kepada sektor kesihatan.

Situasi di Malaysia katanya amat membimbangkan apabila berlaku peningkatan ketara kes bunuh diri iaitu 1,142 kes pada 2021 berbanding 631 kes pada tahun sebelumnya.

Mengenai penubuhan NCEMH, beliau berkata pusat kecemerlangan itu akan dapat meminimumkan jurang perkhidmatan dan mempertingkatkan perkongsian sumber kepakaran kesihatan mental menerusi gabungan pakar-pakar melalui pendekatan bio-psikososial dan aspek kerohanian.

“Pusat ini juga akan menjadi pusat rujukan setempat dan latihan termasuk proses akreditasi dan pembuktian kelayakan (credentialing) program kesihatan mental,” katanya sambil menambah, NCEMH akan menjadi platform mempertingkatkan kolaborasi strategik dengan agensi kerajaan, swasta dan Badan Bukan Kerajaan (NGO).

Sementara itu, Khairy berkata satu hab pengkalan data kesihatan mental (Mental Health Hub) melalui platform digital akan diwujudkan bagi memperkukuhkan aktiviti survelan kesihatan mental.


Asnaf, anak yatim tidak dilupa

SUNGAI RAMBAI 6 April – Setiap kali tibanya Ramadan, Pertubuhan Perkumpulan Perempuan Daerah Jasin Pantai tidak pernah melupakan nasib golongan yang tidak bernasib baik.

Ia selepas pertubuhan itu meneruskan acara tahunan mereka menerusi penyampaian sumbangan kepada anak yatim dan fakir miskin di sekitar Dewan Undangan Negeri (DUN) Sungai Rambai.

Pengerusi Pertubuhan Perkumpulan Perempuan Daerah Jasin Pantai Roszita Derus berkata, seramai 20 anak yatim dan 20 fakir miskin telah diraikan pada majlis yang diadakan di Masjid As Sholihin, Sebatu, di sini, 1 April lalu.

“Insya-Allah program ini akan diteruskan pada masa akan datang dalam usaha meringankan beban mereka yang memerlukan khususnya ketika tiba musim perayaan,” katanya.


MU kembali ke Stadium Hang Tuah

SELEPAS lebih tiga bulan mengosongkan Stadium Hang Tuah, Melaka United (MU) kembali menjalani latihan di padang berkenaan buat pertama kalinya ekoran penularan Covid-19.

Ketua Jurulatihnya, Zainal Abidin Hassan berkata, kebenaran telah diberikan kepada pasukannya untuk menjalani latihan di Stadium Hang Tuah dan Stadium Hang Jebat memandangkan pihak Malaysia Football League (MFL) telah memberikan kelonggaran dalam sesi latihan melibatkan sentuhan bermula hari ini.

“Walau bagaimanapun, setiap latihan kita masih mematuhi prosedur operasi standard (SOP) yang ditetapkan sehinggalah kelonggaran baharu (latihan dengan sentuhan) akan digunapakai bermula esok (hari ini),” katanya.

Mengulas lanjut, Zainal berkata kelonggaran baharu yang diberikan dalam sesi latihan itu amat penting memandangkan sentuhan dan ‘tackling’ amat diperlukan dalam bola sepak.

“Terima kasih kepada MFL dan juga kerajaan yang telah mengumumkan SOP baharu untuk bola sepak mulai minggu ini kami boleh mula berlatih, lebih kepada taktikal dan juga perlawanan-perlawanan persahabatan,” jelasnya.


Kekurangan bekalan telur ayam bersifat sementara – KPDNHEP

KUALA NERUS, 25 Sept – Kekurangan bekalan telur ayam di beberapa kawasan di seluruh negara baru-baru ini hanya bersifat sementara dan berjaya diselesaikan dalam waktu yang singkat.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof berkata masalah teknikal seperti penghantaran lambat dan pesanan tidak dibuat mengikut waktu sepatutnya, dikenal pasti menjadi punca masalah tersebut.

“Memang baru-baru ini ada kekurangan bekalan telur ayam di beberapa kawasan seperti Langkawi, Hulu Terengganu dan Jerantut, tetapi penguat kuasa kita segera turun menyiasat selepas mendapat maklumat.

“Masalah yang berlaku berjaya diselesaikan dengan cepat hasil kerjasama dengan Kementerian Pertanian dan Industri Makanan. Contohnya, jika aduan kehabisan telur pada sebelah pagi, sebelah petang dah ada bekalan balik, tidak berlaku dalam tempoh yang panjang,” katanya.

Beliau berkata demikian selepas mneninjau Program Jualan Murah Keluarga Malaysia (PJMKM) di Seberang Takir di sini hari ini, yang turut dihadiri Pengarah KPDNHEP Terengganu Saharuddin Mohd Kia.

Menurutnya program itu sedikit sebanyak membantu meringankan beban rakyat yang terkesan dengan kenaikan harga barangan dan kos sara hidup yang meningkat.

“Setakat 31 Julai lepas rekod jualan seluruh negara ialah RM63 juta, manakala di Terengganu sahaja setakat 18 Sept lepas adalah RM2.5 juta.

“Saya juga difahamkan di Terengganu setiap Dewan Undangan Negeri (DUN) telah diperuntukkan RM25,000 sebulan untuk pelaksanaan PJMKM dua kali sebulan bagi tempoh 15 Ogos hingga Disember depan,” katanya. — BERNAMA


1,000 keluarga B40 Tanjung Bidara terima kit makanan pandu lalu

TANJUNG BIDARA 30 April – Seramai 1,000 keluarga dalam kawasan Dewan Undangan Negeri (DUN) Tanjung Bidara menerima agihan bantuan kit makanan secara pandu lalu, hari ini

Program Kit Raya Nutrisi Sejahtera diadakan di Kompleks Japerun Tanjung Bidara telah disempurnakan ADUN Tanjung Bidara, Datuk Seri Ab Rauf Yusoh pada jam 9.30 pagi tadi.